
<העמקת המגמה לעידוד השימוש באמצעים טכנולוגיים ברכב פרטי, ברכב כבד, באוטובוסים ובאופנועים, למניעת תאונות קטלניות>
<יעקב אשר (ועדת המשנה לבטיחות בדרכים):>
בוקר טוב לכולם. אנחנו פותחים ישיבה נוספת של ועדת המשנה למניעת הקטל בדרכים, בטיחות בדרכים. אני מודה לחברי הכנסת שנמצאים פה, לחמד עמאר, יו"ר השדולה, שלא מניח לנושאים הללו ויישר כח גדול. גם חברת הכנסת יעל פארן, תודה שהגעת. 

ביקשתי את הישיבה הזאת כחלק מסדרה של ישיבות, הישיבה האחרונה שעשינו הייתה על שני פרמטרים שראינו בסיכום שנת 2017 שם ראינו שלמרות ברוך השם הבלימה והירידה בכמות ההרוגים, היו שני פרמטרים שקפצו מול עינינו, אחד היה הנושא של היפגעות של אזרחים ותיקים עם כל המשמעויות של זה, במיוחד באזורים התוך עירוניים, והדבר השני, הקפיצה הנוספת שהייתה היה בנושא של אופנועים ושם קבענו שתהיה ישיבה בעוד חודש או חודשיים, שעד אז יבואו הרשות הלאומית ומשרד התחבורה עם תכניות ממוקדות לגבי שני סוגי האוכלוסיות הללו וכחלק מהדברים שגם דובר ואני רוצה גם להעלות היום, לגבי הנושא של אופנועים, גם את הנושא של אמצעים טכנולוגיים לדבר הזה.

מתחילת השנה ועד היום נהרגו 39 אנשים בתאונות דרכים, לעומת 45 בתקופה המקבילה בשנה שעברה. זה עדיין בלי עין הרע פחות משנה שעברה, המשך המגמה הזאת של ירידה, ממשיכה, אבל כולנו יודעים, אנחנו חווינו בשבוע שעבר שבוע קשה, ביום אחד נהרגו שישה בני אדם, עשרה בסך הכל בשבוע ושישה ביממה, וכל סיפור הוא בפני עצמו ומי שראה את הרכב המעוך הזה מתחת לגלגלי המשאית הבין כמה הדברים האלה הם קריטיים ונוראיים. 

חמד, דבר ראשון שעמד לי בראש כשראיתי את התמונה הזאת אמרתי "מעניין אם היה לו מיכשור" האם צפצפו הפעמונים שהולכת להיות התנגשות בתאונה החזיתית הזאת בין הרכב למשאית או לא.

<יעל כהן-פארן (המחנה הציוני):>
אם היה לו מיכשור.

<היו"ר יעקב אשר:>
אם היה בכלל.

<יעל כהן-פארן (המחנה הציוני):>
זה גם מכשור יקר. זה הדיון, לא?

<קריאה:>
יש לו את הצפצפות, יש לו הכל, אל תדאג.

<היו"ר יעקב אשר:>
לא רק למשאית. אני מדבר גם לאוטו. זו המחשבה שעברה בראשי.

<גבי בן הרוש:>
לרכב, מערכות טכנולוגיות מה שאנחנו מייבאים, עם כל המערכות, האוטובוסים והמשאיות נכנסות לארץ עם המערכות האלה.

<היו"ר יעקב אשר:>
לא דיברתי כרגע על המשאית, דיברתי על הרכב הפרטי שהתנגש במשאית. וגם במשאית, אני לא יודע, שוב, זה גם אחד הדברים שאני גם ארצה לדעת פה.

<חמד עמאר (ישראל ביתנו):>
מאיזה מודל.

<היו"ר יעקב אשר:>
בדיוק. מאיזה מודל.

<גבי בן הרוש:>
מ-2012.

<היו"ר יעקב אשר:>
אמנם המשאית נשארה כמעט שלמה חוץ ממה שהיא מחצה את האוטו, לא שמתי לב איזה מודל זה, אבל מה שבאמת הייתי רוצה בישיבה הזאת זה באמת לראות האם אנחנו מנצלים עד תום את הטכנולוגיה, איך אנחנו, משרד התחבורה, המדינה, ממשיכה לעודד או לחייב או לתת הטבות באגרת הרישוי או בדברים אחרים, איך אנחנו יכולים להגביר את זה ואני גם רוצה יותר מזה, לדעת סטטוס של מה שקורה עכשיו. כי ההטבה ברישוי החלה באוקטובר 2017, איך זה עובד בשטח, כמה הצטרפו, כמה לא הצטרפו, איך אפשר לחזק את זה יותר והאם משרד התחבורה גם חושב בעניין הזה על אמצעים כאלה או אחרים טכנולוגיים גם לאופנועים, ששם ראינו שוב את הקפיצה של שנה שעברה. לכן הייתי מציע בדיון הזה להתחיל דווקא עם משרד התחבורה שייתן לנו סקירה על מה קורה, מה אתם מתכננים, האם יש תכניות נוספות ברתימת הטכנולוגיה.

אני רוצה להזכיר גם שבאותה ועדה ממשלתית שעמד בראשה מנכ"ל משרד ראש הממשלה, אחת ההחלטות שלהם הייתה להשקיע הרבה מאד בטכנולוגיה. הוא התכוון לחלק בטכנולוגיה של מצלמות יותר חדשניות ודברים יותר תשתיתיים ואכיפה, אבל גם בנושאים האלה שהם בעצם אזהרה לנהג או אזהרה לנוסע או דברים מהסוג הזה והיה חשוב לי שנשמע גם סטטוס של מה שקורה היום, מה עוד יש בקנה, יישאלו שאלות ואחר כך אנשים יוכלו לומר את שלהם. בבקשה משרד התחבורה.

<משה ויצמן:>
אני מנהל אגף הרכב במשרד התחבורה. בתחום מערכות בטיחות עשינו פעילות ענפה בשנתיים האחרונות. אני אתן בריף קצר על מה בוצע. בסוף 2016 חייבנו ברכבים כבדים התקנת מערכת בטיחות של סטייה מנתיב ושמירת מרחק. זה פורסם באוקטובר 2016, עד אוקטובר 2017 הותקנו 60,000 רכבים. יש לי פה גרף שעוד מעט אעביר אליך, שאנחנו רואים תחילה של מגמה בירידה של כמות תאונות ברכבים שעליהם מותקנים המערכות.
<היו"ר יעקב אשר:>
זה חובה?

<משה ויצמן:>
חובה. זה תקנה. זה כל רכב משנת 2012. ניסינו ללכת אחורה כי הדירקטיבה האירופאית מחייבת כבר ב-2015 רכבים כבדים במערכות בטיחות כולל מערכת אקטיבית. כל רכב שנכנס מ-2015, חדש, מחויב במערכת אקטיבית, לא רק מערכת שמתריעה, אלא מערכת שגם בולמת.

<היו"ר יעקב אשר:>
וזה היום קיים?

<משה ויצמן:>
קיים. עובד.

<היו"ר יעקב אשר:>
רק במשאיות ובאוטובוסים, כל רכב כבד.

<משה ויצמן:>
אוטובוסים, משאיות, כל מה שמוגדר - - -

<יעל כהן-פארן (המחנה הציוני):>
אבל זה חובה להתקין?

<משה ויצמן:>
חובה להתקין.

<יעל כהן-פארן (המחנה הציוני):>
בחדשים?

<משה ויצמן:>
בחדשים זה מגיע - - -

<היו"ר יעקב אשר:>
הוא אומר שיש שתי סוגי מערכות. מערכת אקטיבית ומערכת התראתית. מערכת אקטיבית היא חובה בכל רכב חדש.

<יעל כהן-פארן (המחנה הציוני):>
חדש, אבל לא בישנים.

<משה ויצמן:>
בישנים, אמרתי מ-2012, מערכת התראה בלבד.

<היו"ר יעקב אשר:>
כי אי אפשר להתקין אחורנית.

<משה ויצמן:>
אפשר.

<היו"ר יעקב אשר:>
אקטיבית גם?

<משה ויצמן:>
לא, אקטיבית לא. 

<היו"ר יעקב אשר:>
זה מה שהסברתי לחברת הכנסת.

<משה ויצמן:>
אני אחדד. התראה מ-2012 חובה, עד 2015. מ-2015 הדירקטיבה, כל משאית שנכנסה גם חייבת במערכת אקטיבית. זו הדירקטיבה האירופאית, מחויב בדרישות החובה שלנו להתאים את זה לדרישות האירופאיות ולכן הם מגיעים עם המערכות. זה לגבי רכבים כבדים.

ב-2017 הוצאנו תקנה להפחתת אגרת רישוי לרכבים, זה פורסם באוקטובר 2017 לאחר תהליך ארוך ולא פשוט. נכון להיום 15,000 רכבים כבר התקינו. 15,000 רכבים משומשים התקינו מערכות בטיחות, הקצב הוא 3,000 מערכות לחודש.

<יעל כהן-פארן (המחנה הציוני):>
אתה מדבר על רכבים כבדים?

<היו"ר יעקב אשר:>
לא. לא.

<יעל כהן-פארן (המחנה הציוני):>
אה, עכשיו זה פרטיים.

<משה ויצמן:>
רכבים פרטיים.

<היו"ר יעקב אשר:>
הוא עבר - - -

<משה ויצמן:>
סיימתי עם הרכבים הכבדים עכשיו אני עובר לרכבים הפרטיים המשומשים.

<יעל כהן-פארן (המחנה הציוני):>
אז התמריץ הוא הפחתת אגרה?

<היו"ר יעקב אשר:>
מדובר על 1,500 שקל לכל רכב שמתקין, המחיר של המערכות זה בערך 2,100 שקל. כל מי שמתקין מקבל במשך שלוש שנים את ההחזר באגרת הרכב ובמידה והוא כמובן פונה לחברת הביטוח והוא מקבל סכום הנחה של בין 150-200 שקל. 

<היו"ר יעקב אשר:>
שזה כבר תלוי בשוק החופשי של חברות הביטוח.

<יעל כהן-פארן (המחנה הציוני):>
זה אמור להחזיר לו את זה.

<משה ויצמן:>
זה בגדול סוגר את הפער מול התקנת המערכת ואנחנו רואים תהליך של האצה בהתקנת המערכות. היינו שמחים לסיים במספרים הרבה יותר גבוהים, אבל עדיין 3,000 - - -

<היו"ר יעקב אשר:>
מה הייתה ההערכה שלכם?

<משה ויצמן:>
לא הייתה לנו הערכה, אנחנו בגדול שריינו לטובת העניין הזה יחד עם האוצר 180 מיליון שקל ואנחנו מקווים שעד סוף השנה נשתמש בכסף הזה. האם זה יקרה, בקצב - - -

<היו"ר יעקב אשר:>
ואותם 10,000 שאמרת, כמה זה בכסף מתוך ה-180 מיליון?

<אלי מורגנשטרן:>
זה 1,500 לכל מערכת. 10,000 זה יהיה 15 מיליון. נכון?

<משה ויצמן:>
כן. נכון לעכשיו. אבל שוב, יש האצה - - -

<היו"ר יעקב אשר:>
180 מיליון שקל זה לשלוש שנים? או זה 180 שנתי לשלוש שנים?

<משה ויצמן:>
לשנתיים. 

<היו"ר יעקב אשר:>
180 לשנתיים סך הכל?

<משה ויצמן:>
ה-180 ניתנו לשנתיים ו/או עד לסיום ה - - - 

<אלי מורגנשטרן:>
זה לא כל כך, בפועל ההחזר מתחלק לשלוש שנים. כי אי אפשר להחזיר את הכל בבת אחת. האגרה הנמוכה ביותר היא 700. אז זה בכל מקרה מתחלק ל-3. זה פשוט תלוי כמה התקינו.

<היו"ר יעקב אשר:>
בתקציב הזה יש 180 מיליון שנוצלו כרגע 15 מיליון עד השלב הזה.

<יעל כהן-פארן (המחנה הציוני):>
אתם בודקים למה לא מנצלים?

<משה ויצמן:>
כן. יש דיון שלם שביצענו מול החברות המתקינות וניסינו להבין למה לא מתקינים יותר. עדיין, 3,000 זה מספר בסדר גמור להתחלה. מתמקד סביב עולם הפרסום ורצון של האזרחים לקבל את זה בפעם אחת. זה בעייתי, יכול להיות שנממש את זה למרות הבעייתיות.

<היו"ר יעקב אשר:>
זאת אומרת אתם חושבים היום על איזו שהיא תכנית בצורה אחרת לעשות את ההחזר הזה?

<משה ויצמן:>
אנחנו חושבים - - -

<היו"ר יעקב אשר:>
אל תפחד, כל עוד שאתה לא מבטיח זה בסדר. כי זה בדיוק מטרת הדיון, כדי א. לדעת מה הרעיונות שנמצאות בקנה, איך היישום של הדבר הזה.

<גבי בן הרוש:>
בסופו של יום לא מחזירים.

<היו"ר יעקב אשר:>
זו השאלה הבאה שלי. זו הייתה שאלה שאני כבר, אבל בוא נשמע את החלק מבחינתך.

<משה ויצמן:>
מחזירים את הכסף, יש הרבה מאוד אזרחים ששולחים מכתבי תודה 3,000 מתקינים בחודש זה מספר גדול. אנחנו באמת רוצים יותר, אבל עדיין זה מספר יפה.

<היו"ר יעקב אשר:>
איך מחזירים, איך זה קורה בפועל? אני אזרח, יש לי כרגע רישיון בתוקף על הרכב שלי, אני בא ומצטרף למבצע הזה. איך אני מקבל חזרה את הכסף?

<משה ויצמן:>
אתה לא עושה כלום, אתה פשוט מתקשר לאותה חברת התקנה והיא עושה בשבילך הכל. אתה מתקשר או למובילאיי או לחברת איוואקס או לחברת אדי מערכות, מתאם איתם התקנה וכל התהליך הוא אוטומטי, הם עושים את העבודה. באגרה הראשונה שתופיע לו הוא יקבל הנחה של 700 שקל, שנה אחרי זה 700 נוספים ושנה אחרי זה 100 שקל נוספים ואז משלימים את ה-1,500 ומחזירים את הכסף.

<היו"ר יעקב אשר:>
למה אי אפשר היה לעשות אולי הפוך שישירות בחברה, המדינה תסבסד, הרי המדינה אישרה את החברות, אולי לעקוף את סדרת התשלומים הזאת דרך הרישיון?

<משה ויצמן:>
זה מה שעשינו, דרך הרישיון, דרך האגרה.

<היו"ר יעקב אשר:>
לא, לעקוף את זה, הפוך.

<משה ויצמן:>
הדרך היחידה שאפשר לחשוב עליה אבל להערכתי היא לא נכונה גם ערכית, לתת ישירות לחברה המתקינה ואז ההחזר יהיה לחברה ולא לאזרח. אבל בעיני זה מקום - - -

<היו"ר יעקב אשר:>
אבל החברה לא תגבה מהאזרח את הסכום המלא. זה לא שהחברה תרוויח מזה.

<משה ויצמן:>
ברור ברור, עדיין אנחנו רוצים שהכסף יגיע לאזרח.

<היו"ר יעקב אשר:>
אז על איזה פתרונות אתם כן חושבים, מה אתם כן חושבים? אמרת קודם שאתם בודקים האם אפשר - - -

<משה ויצמן:>
ראשית, פרסום. להביא את זה לידיעה לכל בית בישראל שהמדינה מחזירה כסף. אנחנו מגלים שלא מעט לא מכירים את זה. 

<היו"ר יעקב אשר:>
היה בכלל איזה שהוא פרסום בעניין?

<משה ויצמן:>
היו הודעות דוברות סביב זה.

<היו"ר יעקב אשר:>
בעיתונות בלבד. קמפיין פרסומי לא היה?

<משה ויצמן:>
קמפיין לא היה. פרסום ושוב חשיבה למחיר של האגרה בפעם אחת.

<יעל כהן-פארן (המחנה הציוני):>
למה אין קמפיין פרסומי של המשרד על עצם המהלך?

<משה ויצמן:>
אנחנו נצא לקמפיין פרסומי.

<יעל כהן-פארן (המחנה הציוני):>
מתי?

<משה ויצמן:>
עוד השנה. אני מעריך שבחודשים הקרובים.

<היו"ר יעקב אשר:>
יש בתכנית שלכם - - -

<משה ויצמן:>
יש, יש.

<היו"ר יעקב אשר:>
תגיד.

<יעל כהן-פארן (המחנה הציוני):>
לא, אנחנו דולים מידע. יש תקציב לפרסום למשרד?

<היו"ר יעקב אשר:>
אנחנו כבר מתעייפים מלהרים את הדלי.

<משה ויצמן:>
זה ארוך מאוד ומורכב, יש מסמך מסודר שהכנו אני אגיש אותו. זה כולל פרסום, זה כולל חשיבה לשינוי האגרה אבל זה מורכב כי זה שינוי תקנה. בעניין הזה אני לא יודע להבטיח אם זה יקרה או לא יקרה אבל יש גם חשיבה כזאת.

<היו"ר יעקב אשר:>
זה שינוי תקנה שמחייב אישור ועדה וכולי?

<משה ויצמן:>
כן.

<היו"ר יעקב אשר:>
מישהו פנה כבר בעניין הזה?

<קריאה:>
· -- 
<היו"ר יעקב אשר:>
אה, ועדת כספים.

<יעל כהן-פארן (המחנה הציוני):>
אבל הם עדיין לא פנו.

<משה ויצמן:>
עדיין לא כי לא סיימנו את עבודת המטה סביב זה. כשנסיים.

<היו"ר יעקב אשר:>
זאת אומרת הערכה שלכם שהשנה אתם מגישים את זה כבר לוועדה ומנסים להתקדם עם העניין?

<משה ויצמן:>
כן.

<היו"ר יעקב אשר:>
ואתה אומר שלא תצא לקמפיין פרסומי כל עוד אתה לא יודע את השיטה ואת הדרך?

<משה ויצמן:>
זה יותר מזה, אנחנו גם מחכים לנתונים. בינתיים אני גם את זה, הרי יש נתונים שמראים שבאותם רכבים שהתקינו מערכות יש ירידה בכמות התאונות. זה נתון שהוא מאוד חשוב להכניס בקמפיין. אנחנו מחכים לביסוס הנתונים. כרגע יש לנו עד שלושה חודשים, אחת שזה יהיה מגמה מתמשכת אני חושבת שהקמפיין - - -

<היו"ר יעקב אשר:>
מה אומרים הנתונים על שלושה חודשים, מה שאתה כן יכול להגיד?

<משה ויצמן:>
שיש ירידה דרמטית בכמות התאונות. זו הירידה מול ההתקנה של המערכות, שזה גם חדש וגם משומש.
<היו"ר יעקב אשר:>
זה הנתון של שלושה חודשים?

<משה ויצמן:>
כן.

<היו"ר יעקב אשר:>
אתה רוצה לתת נתונים לפרוטוקול? 

<קריאה:>
אני מעריך את האיש הזה מאוד דרך אגב, אבל אני שומע את מה שאתה שואל וכמה שזה נכון במציאות הצהרות יש פרסומים יש, כסף לא ראינו חזרה. אני אסביר.

<משה ויצמן:>
מי זה אנחנו?

<היו"ר יעקב אשר:>
תיכף. נציג את זה מסודר. בוא תציג לנו את עיקרי הממצאים על שלושת החודשים הללו.

<משה ויצמן:>
ניסינו לקחת רכבים שהתקינו מערכות ולראות מה מידת השותפות שלהם בתאונות דרכים. הסתכלנו לאורך השנים, כדוגמה ב-2015, 25% מהרכבים החדשים התקינו מערכות בטיחות, בממוצע ל-100,000, 318 השתתפו בתאונות דרכים.

<יעל כהן-פארן (המחנה הציוני):>
אבל ההשוואה מה הממוצע של מי שלא התקין את המערכות?

<משה ויצמן:>
ניטרלנו את זה. זה רק לגבי אותם רכבים שלקחנו, 100,000 רכבים. 

<יעל כהן-פארן (המחנה הציוני):>
אבל אין לנו מושג אם 318 זה הרבה או מעט.

<משה ויצמן:>
318 יחסית ל-100,000 רכבים.

<יעל כהן-פארן (המחנה הציוני):>
מה מספר הכולל למכוניות במעורבות בתאונות ל-100,000 רכבים? זה המספר שצריך להסתכל עליו, זה המבחן.

<משה ויצמן:>
כן אבל אני בוחן תפוחים לתפוחים.

<יעל כהן-פארן (המחנה הציוני):>
זה בדיוק לבחון תפוחים לתפוחים.

<היו"ר יעקב אשר:>
אתה בוחן את התפוחים הנכונים זה בסדר, אבל תמיד טוב לראות את הארגז כולו.

<משה ויצמן:>
אין בעיה. אני שוב אומר, לקחנו את הכניסה של המערכות ברכבים חדשים, את אחוז הכניסה ועל אותם רכבים הפעלנו מנגנון של בחינה מה מידת השותפות שלהם בתאונות דרכים.

<יעל כהן-פארן (המחנה הציוני):>
כן אבל אתה מבין שאין לזה שום משמעות אם אתה לא עושה איזו שהיא קבוצת בקרה. הרי זה ניסוי מדעי, אתה רוצה לבחון כמה זה עזר לעומת מצב שאין לך את המערכת, זו הבדיקה.

<משה ויצמן:>
אבל זה עדיין 100,000 רכבים שאנחנו מסתכלים, המדד הוא אותו מדד לאותה קבוצה - - -

<היו"ר יעקב אשר:>
רגע, בוא תמשיך עם הנתונים שלך, חברי הרשות, אתם בינתיים תמצאו לנו את הנתון המשלים.

<קריאה:>
של היפגעות רכב כבד ביחס ל - - -

<היו"ר יעקב אשר:>
לא דיברנו על כבד.

<קריאה:>
היפגעות רכב פרטי ביחס ל-100,000.

<היו"ר יעקב אשר:>
אוקיי, בוא נשמע כרגע את הממצאים שלך.

<משה ויצמן:>
אנחנו מסתכלים על המגמה ב-2016 יש מגמה - - -

<היו"ר יעקב אשר:>
התחלת עם רכבים חדשים שבעצם שם מותקנים באופן אוטומטי את המערכות.

<משה ויצמן:>
רכבים חדשים שהתקינו מערכות. ב-2016 זה ירד ל-291 וב-2017 זה ירד ל-256 רכבים. זה אותם נתונים. אותה קבוצת מחקר. כשאנחנו מדברים על 2013 אנחנו מדברים על 343, מדובר על ירידה דרמטית. שוב, אני מסתכל רק על הרכבים שהתקינו מערכות ומידת ההשתתפות שלהם בתאונות דרכים. אותה אוכלוסייה.

<היו"ר יעקב אשר:>
אז אתה אומר שבחודשים הקרובים, חודש, חודשיים הקרובים ניחשף לתכנית גם של הקמפיין וגם של התקנות?

<משה ויצמן:>
נכון.

<היו"ר יעקב אשר:>
והתקנות, אתם עדיין לא סגורים על השיטה?

<משה ויצמן:>
אנחנו לא סגורים על השיטה ואנחנו לא סגורים אם זה אפשרי, זה בעבודת מטה אנחנו נבחן את זה, זה ביחד עם האוצר ובסוף זה יגיע לכנסת אם נחליט שכן.

<היו"ר יעקב אשר:>
אם תחליטו לשנות.

<משה ויצמן:>
אם נחליט לשנות. עדיין האזרחים - - -

<היו"ר יעקב אשר:>
והקמפיין בעצם במקביל יכול להתחיל באיזה שהוא שלב?

<יעל כהן-פארן (המחנה הציוני):>
כן. יש לי שאלה. הרי אחת המסקנות שלכם שזה לא מספיק מתניע כי גם לא יודעים, אין פרסום, וגם אולי זה לא תמריץ כלכלי מספק. אז בתמריץ הכלכלי המספק אתם עוד דנים בזה - - -

<משה ויצמן:>
לא, זה תמריץ מספק - - -

<היו"ר יעקב אשר:>
התמריץ הסך הכל כן. השיטה שלו.

<משה ויצמן:>
פרוש לשלוש שנים.
<יעל כהן-פארן (המחנה הציוני):>
השיטה שלו. אז אתם דנים בזה. אבל בפרסום אין מניעה לפעול יותר מהר. זה לא מחכה לתקנה - - -

<משה ויצמן:>
לא, הפרסום אנחנו בעבודת מטה, שוב אני חוזר, אני ביקשתי להמתין עם זה מתוך רצון להביא בקמפיין גם נתונים שזה מציל חיי אדם, כדי שמשפחה שתראה את זה שהיא מקבלת 1,500 וגם מציל, זה יעשה אפקט יותר דרמטי. והנתונים כרגע - - -

<היו"ר יעקב אשר:>
להערכתך, מתי יצא הקמפיין לאור?

<משה ויצמן:>
אני מעריך סביב שלושה חודשים.

<היו"ר יעקב אשר:>
והתקציב של הקמפיין הזה הוא מתוך ה-180 מיליון האלה או שזה תקציב פרסום שלכם?

<משה ויצמן:>
יש תקציב - - -

<היו"ר יעקב אשר:>
זה אני מדבר לאוצר, לא מתוך ה-180 מיליון שאמורים להיות ל - - - 

<אלי מורגנשטרן:>
אני מאגף תקציבים באוצר. אני לא יודע להגיד מה שאני לא מכיר. אבל אני חייב לציין כהערה שהחברות מפרסמות, המון. אנחנו מדברים פה על סגנון אחר או רובד אחר של פרסום. חברת מובילאיי, חברת - - -

<היו"ר יעקב אשר:>
זה רובד וסגנון כמו שאמרת. האבא הגדול, מה שנקרא, משרד התחבורה.

<משה ויצמן:>
החברות בהחלט מפרסמות ובאגרסיביות רבה. יש הבדל בין פרסום של חברה שהיא בעלת אינטרס לבין מדינה שבאה ואומרת "זה גם מאוד בטיחותי וגם חינם".

<היו"ר יעקב אשר:>
יש הבדל. 

<משה ויצמן:>
לא סיימתי כי המשכנו עם מערכות הבטיחות. למעשה מ-1.1.2018 חייבנו שכל רכב חדש שנכנס לישראל מחויב במערכת התראה סטייה מנתיב ושמירת מרחק. זאת אומרת אם בשנה שעברה היו סביב ה-60% התקנה, השנה אנחנו מדברים על 100% התקנה של מערכות בטיחות.

<היו"ר יעקב אשר:>
זה התקנה או שזה מגיע כבר מותקן?

<משה ויצמן:>
חלקם מגיע כמובן כחלק מהמערכות שהיצרן נותן, אבל חלק לא ואנחנו חייבנו בתקנה בחקיקה.

<היו"ר יעקב אשר:>
החיוב הוא על היצרן או החיוב הוא על זה שקנה את הרכב?

<משה ויצמן:>
החיוב שכל רכב שנכנס לישראל חייב במערכת. אז זה גם היבואן וגם אזרח שמביא ביבוא אישי וגם יבואן זעיר, כל אחד שמכניס למדינה רכב מחויב במערכת בטיחות. על כל זה יש כבר פרויקט מ-2013 של הקלה במיסי קניה לרכבים שמתקינים מערכות בטיחות, ובגדול אנחנו רואים מגמה של כניסה גם של מערכות אקטיביות. הסיבה היא אחת כי היצרנים הבינו שזה תורם לבטיחות בצורה דרמטית, אנחנו הבנו את זה לאור מחקרים שאספנו בארץ ובעולם, ובגדול שינינו את הניקוד כבר מתחילת השנה הנוכחית כך שמי שמגיע עם מערכות אקטיביות מגיע עם אחוז הטבה גבוה יותר במסי הקניה. ולמעשה אנחנו רואים מגמה של כניסה של מערכות אקטיביות.

<היו"ר יעקב אשר:>
אתה מדבר על רכב פרטי?

<משה ויצמן:>
רכב פרטי. על משאיות דיברנו, זה כבר קורה, זה כבר מחויב. לא מחויב בחוקים של ישראל, מחויב בעולם להתקין את המערכות לרכבים כבדים. אנחנו סוגרים את הפאזל עם רכבים פרטיים. שנה שעברה 46% מהרכבים שנכנסו, נכנסו עם מערכות אקטיביות. השנה אני מעריך שנגיע סביב ה-60% מהרכבים וגם שנה הבאה הכוונה היא לשנות את הניקוד כך שהוא יכסה את הפרש בין מערכות התראה למערכות אקטיביות ואני מעריך שב-2020, אני מעריך שמירב הרכבים אם לא כולם יגיעו עם מערכות אקטיביות שזה מערכת בלימה, סטייה מנתיב, מערכות שמונעות, גם אם לא שמת לב הן יעצרו אותך - - -
<היו"ר יעקב אשר:>
מוריד את הגז, מוריד את ה- - - יש בזה צורות שונות כשאתה מדבר על מערכת אקטיבית? או שאתה מדבר על פעולות מסוימות שהיא צריכה לעשות, לא משנה מאיזו חברה, אבל זה פעולות מסוימות שהן הבסיס של מה שאתה קורא לו מערכת אקטיבית?

<משה ויצמן:>
בגדול כן. נכון.

<היו"ר יעקב אשר:>
ויש לזה הגדרה ברורה?

<משה ויצמן:>
יש לזה הגדרה ברורה. כן.

<היו"ר יעקב אשר:>
אוקיי. זה הסטטוס על המצב הקיים. איזה דברים אתם במשרד התחבורה חושבים לגבי הנושא של אופנועים? איזה מערכות אנחנו יכולים לנסות ולחשוב בנושא הזה של אופנועים? כי המערכות האלה לא כל כך רלבנטיות לאופנועים אם אני מבין נכון.
<משה ויצמן:>
האופנועים נמצא על השולחן בשנה האחרונה. אותו רעיון כפי שעושים עם הרכבים, עם הקלה במסי קניה, אותו דבר אנחנו מיישמים לגבי מערכות בטיחות לאופנועים.

<היו"ר יעקב אשר:>
שזה קיים כיום, ההקלה במסי הקניה לאופנועים?

<משה ויצמן:>
אותם אופנועים שמגיעים עם המערכות הספציפיות. הבעיה שבאופנועים לאורך השנים במערכות המחשוב לא ניתן היה לחבר בין המערכת לדגם. זה משהו שאנחנו מטפלים בו כדי לשנות אותו במערכות המחשוב שלנו, כדי שזה כן יתאפשר.

<קריאה:>
יש תקדים לזה בעולם, למערכות שאתה מדבר עליהן?

<משה ויצמן:>
למה, לאופנועים?

<קריאה:>
לא במערכות בטיחות, במערכת דוגמת מובילאיי. אתה מכיר בעולם מערכות כאלה לאופנועים?

<משה ויצמן:>
לא, אני לא מדבר על מערכות מובילאיי לאופנועים. אני מדבר על מערכת בקרת יציבות.

<קריאה:>
זה אנחנו מכירים. הוא שאל על מערכת - - -

<היו"ר יעקב אשר:>
לא דיברתי על שם, דיברתי השאלה האם נושא של מניעת התנגשות, צפצוף או צפצוף אדום אני קורא לו.

<משה ויצמן:>
לא, אני לא מדבר על זה. אופנועים זה מערכות שונות - - -

<קריאה:>
בדיוק על זה אני מדבר.

<היו"ר יעקב אשר:>
השאלה אם יש איזו שהיא מערכת, האם אתם חושבים על כיוון כזה כי יש את הנושא של יציבות והדברים שהם יותר קשורים לאופנועים, אני מבין שזה קיים בצורה כזאת או אחרת, זה המערכות שדיברת עליהם עכשיו.

<משה ויצמן:>
אנחנו באופנועים בעיקר מתעסקים במערכות דינמיות, מערכות שמאזנות את הרוכב. יש כניסה גם לאחרונה של כריות אויר באופנועים. על וסטים, על אפוד.

<היו"ר יעקב אשר:>
משרד התחבורה אישר את זה?

<משה ויצמן:>
לא, עדיין אנחנו - - -

<היו"ר יעקב אשר:>
בודקים את זה.

<קריאה:>
אני אוכל להדגים.

<היו"ר יעקב אשר:>
רגע, רגע.

<קריאה:>
אני רק מראה לכבודו שזה נמצא פה.
<משה ויצמן:>
אני שוב אומר, באופנועים הכנסנו את זה, בשנה האחרונה התחלנו עבודת מטה סביב זה. אנחנו הולכים לקיים מספר ישיבות, להבין אם יש טכנולוגיות חדשות שכדאי לחייב את האופנועים, כרגע זה בעיקר מתבטא בהנחה במסי קניה.

<היו"ר יעקב אשר:>
על המערכות שכבר אישרתם? או על המערכות הקיימות של האיזון והדברים האלה. השאלה אם חלק מעבודת המטה אתם בודקים את האפשרות להרחיב, ללכת כמו אותן מערכות שקיימות ברכבים, האם יש דבר כזה שנקרא מערכת אקטיבית באופנועים כן או לא. תפרוש קצת את היריעה.

<משה ויצמן:>
הייתי פורש אם היה קיים, אין מערכות כדוגמת מערכת שמירת מרחק, לא שאני מכיר, מערכות שמירת מרחק או מערכת בלימה אוטומטית באופנועים. זה לא שזה לא אפשרי טכנולוגית. ברור שזה אפשרי, אבל אני לא מכיר שזה קיים. בעולם האופנועים העיסוק הוא בעיקר במערכות הגנה אקטיביות סביב התפעול לרוכב עצמו. אני מזכיר ש-50% מהתאונות הן עצמיות ולכן מאוד כדאי להשקיע באותן מערכות ששומרות על היציבות של הרוכב שיישאר על האופנוע.

<היו"ר יעקב אשר:>
כן אבל תאונה עצמית זה גם שהוא נכנס לתוך משאית.
<משה ויצמן:>
נכון, אבל אנחנו עדיין לא שם, אין מערכות כאלה. לפחות ממה שאני מכיר.

<היו"ר יעקב אשר:>
לא קיים בעולם? איגוד האופנועים.

<אליעזר אלג'ם:>
אני יו"ר מועדון האופנועים הישראלי. בנוסף להקלות במסי הקניה יש אופנוע שמצויד במערכות האלה, הרוכב זכאי להנחה בביטוח החובה. זה לא צוין, אבל צריך להגיד את זה גם.

<היו"ר יעקב אשר:>
שזה קיים.

<אליעזר אלג'ם:>
שזה קיים באופנוע, ברור שאתה מקבל מעבר להקלות במסי הקניה, גם הנחה בביטוח חובה.

<היו"ר יעקב אשר:>
יש מערכות כאלה כמו המובילאיי או אחרים שאנחנו מכירים שיש ברכבים פרטיים יש גם לאופנועים?

<אליעזר אלג'ם:>
לא, עד כמה שידוע לנו לא. כפי שציין הדובר לפניי.

<היו"ר יעקב אשר:>
בעצם התנגשות במשהו, רכב לפניך, אין לזה שום טכנולוגיה?

<אליעזר אלג'ם:>
לפני מספר שנים ישבנו פה בדיון של ועדת הכלכלה, אגף שוק ההון הציג איזה שהוא רעיון לקופסה ירוקה, כנראה שלא עשה עבודת הכנה נכונה, נכנס חבר הכנסת מיקי לוי העמיד אותם קצת במקום, שלח אותם לעשות שיעורי בית. נכון לעכשיו אני לא יודע שיש התקדמות בנושא הזה.

<היו"ר יעקב אשר:>
מה זה קופסה ירוקה?

<אליעזר אלג'ם:>
משהו שדומה או מקביל למערכות האלה כמו מובילאיי ואחרות שבעצם מספרות למי שרוצה לבדוק אחרי, מן אח גדול שיושב בתוך האופנוע, מחובר ל - - -

<היו"ר יעקב אשר:>
זה לא האבא קודם, זה האח שאחר כך.

<אליעזר אלג'ם:>
זה האח הגדול. יותר בא לספר על אופי הרכיבה, מאשר לייצר איזו שהיא בטיחות אקטיבית.

<קריאה:>
יש את זה באוטובוסים. מרוב אחים אנחנו - - -

<קריאה:>
אבל באופנועים קשה יותר לעשות את זה מכיוון ששינוי אקטיבי של התנהגות האופנוע בלי שהרוכב מודע לזה יכולה לגרום להתהפכות שלו.
<היו"ר יעקב אשר:>
אוקיי, משרד התחבורה סיימתם?

<משה ויצמן:>
הוא רוצה להשלים. הוא יציג את עצמו, לא קשור אלי.

<קובי סודאי:>
אני מלשכת המסחר. נציג יבואני הדו גלגלי. אני רק אשלים. אני רוצה לעשות סדר במערכות בטיחות. המערכות כמו שדיברת עליהן שנקראות מערכות אקטיביות, שעושות בלימה בצורה אוטומטית על פי זיהוי פרמטרים בכביש, אין עדיין לדו גלגלי.

<היו"ר יעקב אשר:>
לא רק האקטיבי, אני דיברתי גם על החלק של ההתרעה.

<קובי סודאי:>
נכון. גם התרעה. מה כן יש? יש הרבה מערכות ואני רק אציג מה יש ומה מקבל תמריץ. מעט מאוד מהמערכות הקיימות מקבלות תמריץ. ABS נכון להיום נמצא ומתחיל להיכנס אפילו לקטנועים הקטנים ביותר, מקבל תמריץ מרשות המסים של כמה מאות שקלים, זה התמריץ היחיד שניתן מבחינת מיסוי למערכות בטיחות. יש מערכות נוספות, יש רשימה ארוכה אבל למשל בקרת אחיזה, מה שאתה מכיר מהרכב ESP, יש בדו גלגלי אפילו בכלים קטנים, 125 סמ"ק, לא מקבל הטבת מיסוי. כלומר למעט ABS וקטנוע עם שני גלגלים מקדימה אין שום הטבה אחרת וגם ההטבה היא לא תמיד בשווי העלות.

מבחינת ביטוח, עקב עבודה טובה של הממונה על הביטוח וקשב לנושא יש הנחות על ה-ABS, בקרת אחיזה ומערכות נוספות. אבל ההטבה היא כ-3% בלבד מהפרמיה השנתית בביטוח, שזה בערך 100 שקלים עבור כל מערכת, זה כיוון נכון, אני רוצה להודות לממונה, אבל לא בטוח שזה מספיק לעורר תמריץ.

<היו"ר יעקב אשר:>
זה הגעת ממשא ומתן מולם, זאת אומרת זה לא איזה שהוא - - -

<קובי סודאי:>
לא, זה לא משא ומתן, זה תהליך שלהם שאמרנו שזה חיובי, אבל זה לא תמריץ מספיק. בסופו של דבר מה קורה? המטרה היא לבחון את רשימת האמצעים הבטיחותיים שיש עבור דו גלגלי שהתקדמו בצורה משמעותית מאוד בעשר השנים האחרונות. לפני עשר שנים לא היית מוצא קטנוע אחד עם ABS. היום ABS ובקרת אחיזה, אין לזה שום פעולה שנעשית כדי לתמרץ וכשבא אדם שרוצה לעבור לדו גלגלי מרכב, ואני חייב לציין פה נתון, מ-2014 שוק הדו גלגלי צומח ב-7% כל שנה. אנחנו מכירים את המצב בכבישים והשוק הזה צומח. אין באמת תמריץ אמיתי לקנות כלי עם מערכות בטיחות. התמריץ הוא קטן מדי ובסוף מישהו עושה את החשבון של הכיס ומוותר על המערכות האלה. אז את העזרה שלכם בנושא הזה מול רשות המסים, אנחנו נשמח לקבל. 
<היו"ר יעקב אשר:>
אתה יודע, זה לא מתחיל ברשות המסים. זה נגמר ברשות המסים.

<קובי סודאי:>
תכנית של משרד התחבורה כבר יש. 

<היו"ר יעקב אשר:>
רגע, אחרי שהצגת לי אותו אני חוזר אליך, הרמת לעצמך להנחתה. השאלה שלי האם יש לכם איזו שהיא עבודה, המלצות שנתקלו בתשובות של - - - אם כן, נעשה דיון מיוחד לא יודע אם בוועדה הזאת או בוועדה אחרת שאני אדרוש שזה יקרה, אבל מישהו צריך לדרוש את זה קודם כל.

<משה ויצמן:>
לא צריך לדרוש שזה יקרה, זה קורה. אנחנו מרחיבים את כמות המערכות באופנועים שיקבלו הנחה במסי קניה.

<היו"ר יעקב אשר:>
כשאתה אומר "מרחיבים", אנחנו בתחילת 2018, מה הפעולות שאתם עושים, מתי לדעתך זה יורחב, איפה החסמים? אנחנו משתדלים להיות למרות שאנחנו פרלמנטרים, אנחנו משתדלים להיות פרקטיים. לעקוב אחרי דברים, לאתגר את הנפשות הפועלות, להביא את הדברים בסופו של דבר לביצוע, כמו שאנחנו לא משרד ממשלתי, אתם המשרד הממשלתי.

<משה ויצמן:>
אני חוזר שוב, אתם לא צריך לאתגר אותנו, אנחנו מאותגרים. זה חשוב לנו. אנחנו לקראת סיום מול רשות המסים. נטליה מרשות המסים יחד אתנו, אנחנו לקראת סיום של עבודת מטה להכניס רשימה ארוכה של מערכות בטיחות באופנועים וקבלת הנחה במסי קניה בצורה יותר משמעותית מהקיים.

<אליעזר אלג'ם:>
אני יכול לבקש משהו? האדונים ממשרד התחבורה, תיעזרו בנו, אנחנו מציעים את עזרתנו כמו שהצענו לרשות הלאומית לבטיחות בדרכים.

<משה ויצמן:>
אנחנו פרסמנו את כל המערכות. זה לא הגיע אליכם אני מבין?

<אליעזר אלג'ם:>
לא הגיע אלינו. חבל כי שיתוף פעולה כזה יכול לעזור לשני הצדדים.

<חמד עמאר (ישראל ביתנו):>
איזה משרד אתם?

<אליעזר אלג'ם:>
מועדון האופנועים הישראלי, עמותה רשומה.

<היו"ר יעקב אשר:>
זו עמותה בעצם שמאגדת בתוכה את האופנועים. לא את החברות, את האופנועים.

<אליעזר אלג'ם:>
רק את הרוכבים.

<חמד עמאר (ישראל ביתנו):>
אין שיתוף פעולה ביניכם בקשר למערכות?

<אליעזר אלג'ם:>
נכון לעכשיו לא. 

<משה ויצמן:>
יש לנו את הגופים שאנחנו עובדים מולם, אנחנו מפרסמים כמעט לכל גוף - - -

<חמד עמאר (ישראל ביתנו):>
מי יותר חשוב מהם שהם רוכבים כל היום? אני, שאני לא מבין בזה? הם רוכבים כל היום. מי יותר חשוב מהם, מי יותר מבין מהם? מישהו שיושב במשרד מול מחשב?

<אליעזר אלג'ם:>
אנחנו מציעים את עזרתנו.

<משה ויצמן:>
קודם כל אמרתי בשמחה, אבל דבר שני אני חושב ש- - -

<חמד עמאר (ישראל ביתנו):>
חבל מאוד שכבר המלצתם וזה ואפילו לא ישבתם איתם. זה דברים שאנחנו צריכים להבין, מי שעוסק בדבר הוא הכי מומחה. אז לא יכול להיות שאני אבין יותר טוב מהם ואתה תבין יותר טוב מהם, כאשר אני מעולם לא רכבתי על אופנוע.

<היו"ר יעקב אשר:>
תיכף תשמע את - - - הרכבים הכבדים, איש אקטיבי מאוד שנמצא פה בכל הוועדות, מלווה אותנו, הם גם הגיעו לוועדה הקודמת. השולחן העגול הזה הוא חשוב. אני לא אומר לך לקחת אנשים עם אינטרסים כלכליים לתוך השולחנות העגולים, ודאי שלא. אבל אלה אנשים שחיים אופנוע, מריחים אותו כל היום.

<משה ויצמן:>
במקרה גם אני מריח אופנוע כבר 20 שנה.

<חמד עמאר (ישראל ביתנו):>
אתה במקרה מריח אופנוע, אבל אני מדבר באופן כללי. משרד התחבורה - - -

<משה ויצמן:>
לצורך האמרה אני מריח אופנוע כבר 20 שנה ודבר שני יש לי מומחים לאופנועים, אנשי מקצוע עם ידע רחב וקיבלתי את ההערה. אנחנו לא חיים בחלל.

<היו"ר יעקב אשר:>
הוא קיבל את ההארה, הארה טובה, ב-א' ולא ב-ע'. מאיר לך את עניין הזה וחשוב שזה ייכנס ללופ שלכם שאתה יודע, אתה שולח להם, מקבל את ההערות שלהם, זה בסך הכל אפשר להיעזר בזה. עוד סוג של הערה שצריך לבדוק אם היא נמצאת, הרשות הלאומית, אתם בתוך הלופ?

<חמד עמאר (ישראל ביתנו):>
יש תאריך יעד? רציתי להבין אם יש תאריך יעד לכל הדברים האלה?

<משה ויצמן:>
אנחנו לקראת סיום. אני מעריך שתוך 3-4 חודשים נסיים את זה. ע

<היו"ר יעקב אשר:>
כשאתה מדבר על מסיים זה בעצם להרחיב גם את התקנות בעניין הזה או שזה צריך החלטה של ועדת כספים?

<משה ויצמן:>
זה מול רשות המסים. רשות המסים יחד אתנו, בדיוק כפי שעשינו ברכבים.

<היו"ר יעקב אשר:>
הרשות הלאומית, אתם בעסק? ראש הקואליציה למניעת תאונות דרכים במדינת ישראל. זה עבר בוועדת שרים ביום ראשון.

<קריאה:>
עוד לא.

<היו"ר יעקב אשר:>
אה, נכון. שמעתי. שמעתי בוועדת שרים עבר רק חוק אחד קטן שלי, אזוטרי לגמרי, אז עכשיו נזכרתי בזה. אבל אמור להיות ביום ראשון.

<חמד עמאר (ישראל ביתנו):>
אה, ביום ראשון הקרוב זה יעלה.

<היו"ר יעקב אשר:>
כן. חבר'ה, אנחנו מנסים כל הזמן לתת לכם רוח גבית לעניין הזה, השאלה אם אתם בלופ הזה גם כן.

<מאיר אלרם:>
אני מהרשות הלאומית לבטיחות בדרכים. לגבי שאלתך אדוני אז כן, יש לנו קשר עם אגף הרכב, ועם היבואנים, עם יבואני רכב דו גלגלי, עם טלי ברנר, יו"ר האיגוד. יש לנו גם תכנית ברשות, זו אחת מהאוכלוסיות שבסיכון מטבע הדברים ויש לנו תכנית ממוקדת לרכב דו גלגלי, לרבות, וציין את זה ויצמן מנהל האגף, המעורבות הגבוהה של רכב דו גלגלי בתאונות עצמיות ולפיכך אנחנו יחד עם אגף הרישוי, הגשנו להם גם תכנית לאגף הרישוי במשרד התחבורה לשינויים בכל מה שקשור בתהליך ההכשרה של הרוכב, גם הייתה ועדה ציבורית ב-2012 שהגישה המלצות. אמנם זה לפני שש שנים אבל אלה הן המלצות חשובות שאני מקווה שהם עכשיו, יש גם תהליכים שאגף הרישוי מקדם כדי באמת למקצע יותר את תהליך ההכשרה. גם לרוכבים חדשים וגם לרוכבים קיימים.

<היו"ר יעקב אשר:>
רגע, לפני שאתה מגיע להכשרה. עכשיו אתה נותן לי את הסיי שלכם בכל הנושא הזה. אבל אני שואל כרגע לגבי אותן ישיבות מטה שנעשות במשרד התחבורה. האם אתם נמצאים שם כאיזה שהוא גורם מייעץ ומתכלל לעניין או שזה לא קשור אליכם, לגבי הנושא עכשיו שיושבים מול רשות המסים להוזיל, איך לעודד את זה, האם בחלק הזה אתם נמצאים בתוך או לא?
<אליעזר אלג'ם:>
בדיונים האחרונים מול רשות המסים לא היינו, אבל היינו לפני כשנה נדמה לי.

<קריאה:>
יש דיון עוד עשרה ימים בדיוק עם ראשת הרשות יחד איתנו על מערכות בטיחות.

<היו"ר יעקב אשר:>
עם המנכ"לית. כי אני אומר לכם את האמת, אני לא רוצה להיות זה שכל הזמן אומר את זה, ואני כן רוצה להיות זה שאומר את זה כל הזמן, ואני אומר את זה כל הזמן. צריך את הגורם המתכלל. הם לא באים במקום משרד התחבורה, אבל לפעמים מתרכז אצלם הידע, אמור להתרכז אצלם הידע שמתכלל את כל המבט על הנושאים האלה ולכן חייב להיות סינכרון, חייב להיות פיקוח שלכם גם. אני אומר דברים שאמרתי אותם בפומבי עשר פעמים גם עם השר גם בוועדות וגם במקומות אחרים. הנושאים הללו, אתם חייבים לרכז ולעקוב אחר הפעילות של משרדי הממשלה השונים כי מדובר פה בכמה זרועות ואני שמח על הדיון שהולך להיות, אני מבין שאולי זה גם כאפקט לישיבה שלנו לפני שבועיים בעניין הזה, אולי זה בהמשך לכך, אבל שם צריך לדון בהכל. שם צריך להעלות את כל הנושאים, גם את איך מודדים את הטכנולוגיות החדשות, איך מודדים אותן מבחינת מיסוי ובחינת טכנולוגיות חדשות. מאחר וכבר התחלת, עכשיו לגבי הנושא שדיברנו, מערכות טכנולוגיות בכלל, לא רק על האופנועים, הרשות הלאומית יש לכם מה לומר בעניין? על נושא הדיון, מערכות טכנולוגיות בכלל, לא רק על אופנועים. איך אתם רואים את כל המצב, מה עוד צריך לעשות, לאיזה עוד דברים צריך לחתור?

<עמי רוטמן:>
אז יש לנו כל מיני תכניות, גם לגבי רכב כבד ואופנועים, בכל אחד מהם כלולות הצעות לשיפורים טכנולוגיים שאפשר להתקין. העברנו את הדברים האלה, יש דברים שאנחנו מקדמים גם בתוך המשרד, יש ועדת תיאום לענייני תעבורה במשרד התחבורה שזאת הדרך לקדם הצעות לתיקוני חקיקה, תקנות וגם הצעות להכנסת טכנולוגיות דוגמת הסטיה מנתיב והמערכות האלה, העברנו לפני כחודש מסמך עם כמה הצעות, זה בתוך המשרד אבל אלה דברים שאנחנו מקדמים בעיקר בדגש על רכב כבד, אם מדברים לדוגמה על מערכות לשקילה אוטומטית, כל מיני דברים כאלה, להגברת הבטיחות. אני מניח שבחודשים הקרובים יצאו משם מסקנות. 

בימים האלה אנחנו נמצאים בהליך של גיוס מנהל אגף טכנולוגיות לרשות, מה שכבר לא היה הרבה שנים בדיוק כדי לתת זרקור עוד יותר לתחום הזה. כך שאנחנו בהחלט על זה, מה שנקרא.

<היו"ר יעקב אשר:>
גם בנושאים של כלי רכב פרטיים יש?

<עמי רוטמן:>
כל הזמן מגיעות 
אלינו הצעות לכל מיני טכנולוגיות, אנחנו מנסים לראות. מה שלא בשל, והרוב עדיין לא בשל, זה נמצא ברמות כאלה של אלפא או טרום אלפא, כל מיני, לחבר ביניהם לבין אם זה רשויות מקומיות, אם זה מקומות שאפשר לראות האם הטכנולוגיות האלה עובדות, על מנת שנגיש בסוף המלצה אנחנו רוצים לראות באמת שהדבר הזה עובד, מוכח, ועל סמך זה אנחנו בהחלט מקדמים. ממש לפני שבוע הייתה לנו פגישה, לא נגיד עם איזו חברה, דברים שמגיעים אלינו ואנחנו כן נותנים לזה קידום.
<היו"ר יעקב אשר:>
יש פתיחות לשמוע ולראות מה קורה בעולם, מה קורה בארץ, מה קורה במקומות אחרים?

<עמי רוטמן:>
לגמרי.

<היו"ר יעקב אשר:>
כדי לנסות ולהגיע ולמצוא - - -

<עמי רוטמן:>
לראות איפה אפשר לקדם. אגב, שומרי הדרך שמוכר לאדוני מצוין, זה בעצם פיתוח טכנולוגי, אפליקציה שבאמת הגיעה אחרי איזה שהוא פיילוט עם משטרה ואנחנו לקחנו וקידמנו את זה. גם זה פיתוח טכנולוגי. 

רק לסטטיסטיקות של מה שמנהל האגף הציג לפני כן, הנושא של פילוחים מדויקים של השנים - - -

<היו"ר יעקב אשר:>
יחליף אותי חבר הכנסת חמד עמאר.

(היו"ר חמד עמאר)
<היו"ר חמד עמאר:>
אנחנו צריכים להתחלף כי אני גם צריך ללכת להצבעות בוועדת חוץ ובטחון אחרי זה.

<עמי רוטמן:>
עוד משפט אחד, ב-2017 הייתה ירידה במעורבות של כלי רכב כבדים מעל 3.5 טון ושל אוטובוסים, מ-109 הרוגים ב-2016 ל-92 ב-2017. יכול בהחלט להיות שחלק מהסיבה זה הנושא של הטכנולוגיות החדשות שהתחילו להיכנס.

<היו"ר חמד עמאר:>
כל המומחים אומרים שזה חלק מהסיבות שירדו מספר ההרוגים בתאונות דרכים, הכנסת הטכנולוגיות.

<עמי רוטמן:>
עובדתית כרגע יש ירידה של כ-15%, מקווים שגם תמשיך להיות ירידה בשנה הזאת עם ההתפתחות והכנסת יותר טכנולוגיות.

<עמי גור:>
בהקשר הזה אפשר לומר כמה מילים? שמי עמי גור, אני מנכ"ל ומייסד חברת סייבר 1. חברת סטארט אפ. אנחנו פיתחנו מערכת ייחודית שמונעת באופן מוחלט ותמידי תאונות דרכים שנגרמות כתוצאה משימוש מסכן חיים בטלפון נייד בנהיגה. אנחנו יודעים שהמספרים הם עצומים, לא מזמן אסף ניצב דורון ידיד את השוטרים שלו והודיעו להם, ראינו את זה בטלוויזיה, שתאונות דרכים כתוצאה משימוש בטלפון סלולארי בנהיגה זה גורם מספר 1 לתאונות דרכים. יש כאלה שמדברים על 25%, המספרים גבוהים יותר. דיברתי עם גורמי משטרה בכירים ואמרו לי "עמי תשמע, המספרים יכולים להגיע ל-40%-50% כי לא הכל ידוע. יש כאלה שעושים תאונות כתוצאה מסטייה מנתיב, לא חוקרים עד הסוף, אין את כל המשאבים, אבל יש סבירות מאוד גבוהה שזה כתוצאה מטלפון סלולארי.

מדוע הגעתי לכאן? מכיוון שגם פנינו לרשות, הרשות מכירה אותנו, פנינו לכמה גורמים ברגולציה, נפגשנו עם איתן כבל, נפגשנו עם מנכ"ל משרד ראש הממשלה, עם מנכ"לית משרד התחבורה קרן טרנר, כולם מעריכים את המערכת שלנו אבל אנחנו לא רואים שאנחנו מתקדמים כי אנחנו משקיעים מיליוני דולרים כדי - - -

<היו"ר חמד עמאר:>
אתה יכול להסביר כמה מילים על המערכת שלך?

<עמי גור:>
מה שאנחנו עושים, הטכנולוגיה הייחודית או המניעה הדטרמיניסטית של תאונות דרכים, אני אגדיר את זה ככה, אנחנו אקסיומה. רכב שבו מותקנת מערכת סייבר 1 לא יעבור לעולם תאונת דרכים כתוצאה משימוש בטלפון סלולארי ולמה? כי אנחנו מקיימים שני תנאים הכרחיים לדטרמיניסטיות הזאת. אחד – אנחנו מסוגלים, מערכת טכנולוגית חומרה/תוכנה, מערכת אימבדד, אנחנו מסוגלים לזהות טלפון נייד של הנהג, באזור הנהג, באופן חד-חד ערכי. ברגע שנכנסים כמה טלפונים סלולאריים לרכב אנחנו יודעים לזהות את הטלפון של הנהג. שאר יושבי הרכב אינם מושפעים. ברגע שזיהינו את הטלפון של הנהג אנחנו מתחברים אליו בתקשורת בלוטות' ומפעילים עליו מכונת מצבים, כלומר הוא יכול להשתמש בטלפון שלו רק ביישומים שהרגולציה או צי הרכב או חברת הביטוח הגדירה כיישומים שמותר להשתמש בהם. זה יכול להיות דיבור, זה יכול להיות ניווט, זה יכול להיות מוזיקה, וזה יכול להיות אף לא אחד מהם. זו הגדרה של מנהל ה-NTT, שמגדיר.
היינו לא מזמן בדן הם אמרו "מבחינתנו אף יישום" ברגע שזיהית את הטלפון הסלולארי, לא מדברים או לא משתמשים בשום יישום בטלפון הסלולארי. החיבור עצמו הוא חיבור תקשורת בלוטות'. איפה הדטרמיניסטיות שלנו? דרך אגב התקשורת - - -

<היו"ר חמד עמאר:>
אתם מיישמים את הטכנולוגיה שלכם באיזו שהיא מדינה בעולם?

<עמי גור:>
אני אשלים קודם את הטכנולוגיה. הדבר הנוסף המאוד חשוב, אותו אדם שהטלפון הסלולארי התחבר למערכת רוצה להתנתק מהמערכת כדי לסמס לצורך העניין, המערכת מזהה את הניתוק ומעלה התראת צפצוף מאוד מטריד כדוגמת חגורת הבטיחות, מה שמאלץ אותו ללחוץ על כפתור הבלוטות' להתקשר ולהיות במצב בטוח.

החברה שלנו כרגע בשלב של בתא מתקדם, הזכרת את זה, אנחנו בשלב מתקדם, אנחנו לא אלפא, אנחנו לפני השקת המוצר המסחרי. יש לנו כבר דרישות מלא מעט ציי רכב, גם ציי רכב גם בתחום האוטובוסים גם בתחום המשאיות, גם בתחום הרכבים הפרטיים.

<גבי בן הרוש:>
מה תעשה עם נהג, ומרבית הנהגים מחזיקים, אנחנו נותנים להם טלפונים של החברה, הם מחזיקים טלפונים פרטיים?

<עמי גור:>
צפצוף. זו הטכנולוגיה. אנחנו סוגרים את הכל, ברגע שיש טלפון שלא מחובר, כלומר אם יש טלפון שהוא מחובר, הוא נקרא ידידותי, הוא יכול להשתמש בו רק ביישומים שונים. אם הוא בא עם עוד טלפון והוא לא מחובר, צפצוף ברכב. הוא בא עם טלפון שאין לו את האפליקציה של סייבר 1, צפצוף ברכב. זאת אומרת אנחנו לא מזהים רק טלפון אלא טלפונים באזור. אנחנו קוראים לזה חופת נהג, בצבא הגדירו את זה כבר כחופת ברזל, אנחנו עובדים גם עם צה"ל. 

הטכנולוגיה שלנו היא טכנולוגיה ייחודית עולמית. יש לנו כמה פטנטים, השקיעו לא מעט כסף בחברה, השותפים האסטרטגיים הבולטים שלנו זה חברת UMI ואיתוראן שהשקיעו בחברה. אני באתי לפה מכיוון שאנחנו מנסים לקדם את הנושא הרגולטורי, אנחנו רוצים להציל חיים מעבר לזה שאנחנו חברה עסקית. וקצת קשה לנו, לא קצת, קצת הרבה. נפגשנו עם כל הגורמים ולא עוזרים לנו. אנחנו אומרים חבר'ה, אנחנו משקיעים הרבה מאוד כסף, יש משקיעים שהשקיעו כסף, יש לנו טכנולוגיה מצילת חיים, תקדמו אותנו. תנו לנו את הכתובת להיפגש, להציג, להראות, להתקדם, לעשות ניסוי. זה לא קורה. זה פשוט לא קורה. לי זה חורה, אנחנו חברה עסקית, נרוויח מציי הרכב, חברות הביטוח. 
לשאלתך נגיע בסוף השנה, ויש דרישות גם מחוץ לארץ, גם לחוץ לארץ, אנחנו בתחילת הפעילות. אנחנו חברת סטארט אפ, אנחנו רוצים לסייע לעזור להציל חיים ואני מבקש את העזרה כאן או את הסיוע לקבל, לתת לנו כתובת שממנה נוכל להמשיך להתקדם. זה לא קורה ולי זה חורה כי לנו יש טכנולוגיה מצילת חיים.
<היו"ר חמד עמאר:>
מה שאתה מדבר זה שאתה חברה מסחרית ואני חושב שאנחנו ככנסת לא יכולים לקחת את החברה שלך ולהגיד לך "תשמע, תפנה לצי רכב המשאיות, לאחראים על המשאיות, תקדם את זה". זה משהו עסקי יותר. בכנסת אנחנו לא יכולים להיות חלק כי אתה לא יכול היום לחייב נהג לשים באוטו שלו דבר כזה כאשר זו חברה אחת שמשווקת את זה וחברה אחת שמקדמת את הנושא.

<עמי גור:>
אני לא רוצה לחייב. מה שאנחנו רוצים, שהכנסת, שהמדינה תכיר במערכת הזאת כמערכת טכנולוגית מצילת חיים בדיוק כמו מובילאיי ואיוואקס. תראו, אנחנו גורמים לירידה של בערך 30% מתאונות הדרכים, אי אפשר להתעלם מהמערכת הזאת. המדינה תבוא ותכיר במערכת הזאת, היא תתן עידוד מס, היא תיתן הטבות במסי הקניה, היא תודיע לחברות הביטוח שיש מקום להוריד את הפרמיה. 

לא רק אנחנו, דרך אגב. ייתכן שיש עוד טכנולוגיות, צריך לסייע לטכנולוגיות האלה. מובילאיי הצליחה יפה מאוד, כל הכבוד, 100% נהדר. צריך לסייע לעוד חברות שתגענה לאותו מעמד, אם הן זכאיות לכך. אנחנו חייבים להראות, אני רוצה להראות, החברה שלנו, חברה קטנה בפתח תקוה שמפתחת את הטכנולוגיה, אנחנו היום בשלב של בתא מאוד מתקדם בכמה חברות, אנחנו מסוגלים באמת להציל חיים ואנחנו יודעים להציל חיים.

NHDSA, הרשות הלאומית לבטיחות בדרכים האמריקאית הוציאה דו"ח בנובמבר 2016, סקרה את כל המוצרים בתחום הזה של טלפונים ניידים ואני קורא את הדו"ח הזה וכותב שם הדירקטור שכתב את הדו"ח, טד יוז, הוא כותב "אף אחת מהמערכות האלה לא מסוגלת לתת פתרון שלם. המערכת שתיתן פתרון שלם לבעיה זו מערכת שתקיים שני תנאים: תדע לזהות טלפון סלולארי באזור הנהג ולא תהיה תלויה בשיתוף פעולה של הנהג". זה חד, נכון, אבל זה הפתרון בסופו של דבר. אנחנו לא מחייבים.

<היו"ר חמד עמאר:>
תשמע, אין ויכוח כאן בין כל יושבי השולחן שנושא הטלפון הסלולארי היום הוא מספר 1 לגורם בתאונות דרכים, אתה אפילו עומד ברמזור רואה נהג לידך מסמס, ואז הרמזור מתחלף וכולם מצפצפים לו עד שהוא נזכר שהוא צריך להוריד את הפלאפון ולנסוע. אתה רואה את זה, אנחנו רואים את זה כל יום. אני חושב שנושא של טלפונים חייב לבוא לפתרון, אני לא יודע איך מתקדמים עם הרשות הלאומית לבטיחות בדרכים.

<עמי גור:>
אנחנו היינו ברשות.

<היו"ר חמד עמאר:>
כי אני חושב שהכתובת שלנו היום, אני מאמין הרבה ברשות הלאומית לבטיחות בדרכים, הכתובת שלנו היא שם לשבת איתם ולראות מה עושים.

<עמי גור:>
עוד משפט אחד, אני מסכים שהרשות היא הכתובת. לדעתי ותאמרו לי אם אני טועה, אבל אני כן חושב שאנחנו צריכים להתקדם בכמה מישורים כדי להציל חיים. מחר בבוקר ימות אדם בישראל. בשלושה ימים הקרובים ימותו שלושה אנשים שאחד מהם אנחנו יכולים להציל ולכן אני חושב שהקדימות הזאת חשובה. אני היום חוזר וממשיך לפתח בחברה ונפגש עם ציי רכב שרוצים אותנו, אבל הרגולציה לא יכולה להתעלם מאיתנו. אנחנו מאוד מתקדמים בפיתוח, יש לנו מערכת ייחודית.

<גבי בן הרוש:>
המשטרה מפרגנת לעניין?

<עמי גור:>
אנחנו הולכים לעשות ניסוי עם המשטרה.

<גבי בן הרוש:>
מה תעשו עם רכב ש- - - אם אנשים לא - - -

<עמי גור:>
נו, וזה מפריע לך? בינינו? 

<גבי בן הרוש:>
לא, זה יפריע למשטרה. 

<היו"ר חמד עמאר:>
מה שאתה מדבר, המשטרה צריכה לקנות את כל הדבר הזה ולעקוב אחרי כל הנהגים והיא לא צריכה להעמיד שוטרים בכלל. דרך המחשוב שלך היא תשלח דו"חות ואנחנו לא צריכים כאן לבוא ולהעביר תקנה או חוק שמאפשר להם לעשות את זה דרך הטכנולוגיה, לעומת שיש חוק כזה, היום אנחנו מנסים לקדם אותו בכנסת, שימוש במצלמות.
<עמי גור:>
המערכת שלנו היא מערכת מניעתית. למעשה זה שוטר שיושב בכל רכב וגורם לכך ששימוש בטלפון סלולארי לא יקרה באותו רכב. זה אותו שוטר שאנחנו חוסכים שיכול ללכת ולפתור בעיות אחרות או קשות לפחות כמו זה בישראל. יכול לפנות משאבים.

<עמי רוטמן:>
משפט אחד לעניין הזה. 

<היו"ר חמד עמאר:>
בבקשה. 

<עמי רוטמן:>
היום בבוקר הייתה ישיבה בוועדת הפנים, הצעה לדיון מהיר בדיוק לגבי אכיפת המשטרה - - -

<היו"ר חמד עמאר:>
אני לא יודע למה עשו את זה בוועדת הפנים.

<עמי רוטמן:>
לא יודע. זה הגיע לשם. אבל לא זה מה שרציתי לומר. עמי גור, אנחנו מכירים, אתה הופעת בוועדת שפר. היית, נכון? זו הוועדה שהרשות הקימה לעניין בחינת כל הנושא של השימוש בסמארטפונים. היא סיימה את עבודתה, אני ראיתי את הטיוטה, זה נמצא בשלבי הגהה ועריכה אחרונים. יש התייחסויות גם לנושא טכנולוגיות מוצעות ולכן ברגע שזה יקבל פומבי, יש המענה גם לפתרונות טכנולוגיים בנושא הזה, בעצם השלמה של ה - - - מה שאמרתי לפני כן, כך שיהיה גם פתרון לעניין.

<עמי גור:>
עוד משפט אחרון. יש מגוון אפליקציות שהן אפליקציות נהדרות. אתה בוחר אפליקציה וגורם לכך שלא תשתמש בטלפון הסלולארי. אני משווה הורדה של אפליקציה בדיוק למצב שאתה לוקח את הטלפון שלך, שם אותו בצד ולא משתמש בו או נועל אותו. כי זה שוב תלוי במשמעת העצמית שלי. אני מוריד אפליקציה כי יש לי משמעת עצמית. הבעיה שאין לנו משמעת עצמית ולכן השימוש באפליקציות יפתור חלק קטן מהבעיה.

<היו"ר חמד עמאר:>
תודה רבה. רועי. 

<רועי שטאנג:>
שלום לכולם. אני רואה שניים מחברת מובילאיי. רציתי לדבר והעלו פה נושאים ונתונים שכולנו יודעים עליהם, בין אם זה עליה של קצב אימוץ רכבים דו גלגליים, ובסופו של דבר אם אנחנו מסתכלים על כמות ההרוגים, 44% מורכב מהולכי רגל ורוכבי דו גלגלי לפי דו"ח מגמות ש-38% מהתאונות קורות במרחב העירוני.
יש איזו שהיא בעיה היום שבמרחב העירוני, זה צובר תאוצה בקצב מהיר בארץ ובעולם, נוצרים מפגשים בתוך המרחב העירוני בין רכבים כבדים ומשתמשי דרך אחרים, אני מדבר על אותם משתמשי דרך פגיעים, רוכבי דו גלגלי והולכי רגל. 

בסופו של דבר למפגשים האלה לצערנו הם עם איזה שהוא סוף ידוע מראש והיום יש מגוון רחב של פתרונות טכנולוגיים שנותנים מענה לסיטואציה הזו, לנו יש פתרון טכנולוגי אחד שבעצם נולד מהצורך. יצא איזה שהוא קול קורא בעולם מאיזו שהיא עירייה, פיתחנו פתרון שבסופו של דבר החליטו לאמץ אותו. הבעיה העיקרית זה בעצם השטחים המתים של כלי רכב כבדים. מי שהוא נהג מקצועי מכיר את זה, הבעיה היא לא אצלו אלא אצל שאר משתמשי הדרך שאפילו לא יודעים שהם נמצאים בשטח מת, שיכול להיות גם איזה שהוא משחק לשון ששטח מת הוא שטח שמאוד מסוכן להיות בו. לא רואים אותם. 

המערכות האלה יודעות להתריע גם לנהג, יש אפשרות לעשות את זה גם התראה 360 להולך הרגל, מה שנקרא, מה שיותר קל להם לעצור, יוכל לעצור את הסיטואציה הזאת. לצערי הפתרון הזה מאומץ בהצלחה אך ורק בעולם, עדיין לא בישראל. יש כמה פיילוטים לא עם כמויות גדולות, חלק בצה"ל, חלק באיזו שהיא מועצה אזורית בישראל. היתרון הגדול שהמערכת נותנת פתרון הרבה יותר עמוק לבעיה. פעם אחת אנחנו מונעים את התאונה בזמן אמת, הנהג יכול להמנע מהתאונה, פעם שניה המערכת יודעת להצביע על המיקום בו התקבל צבר של התראות שחורג מהנורמה ואז אנחנו יכולים לטפל בליקויי תשתית. 

יש פעמים שלא הנהג אשם ולא הולך הרגל אשם. אוהבים להאשים דווקא את האוכלוסיות האלה, אם זה נהג רכב כבד מקצועי או אופנוען, לרוב אנחנו רואים שנוטים לשלוח את ההאשמות לשם ולפעמים זה בכלל בעיה תשתיתית שלא העלינו על הדעת. אנחנו ראינו את זה במגוון פיילוטים, בין אם זה במדינת וושינגטון, מדינת ניו יורק, עירית לונדון, בהרבה מאוד מהמקרים מה שפתר את הבעיה היה איזה שינוי תשתיתי, אבל מה שהביא להבנה של הבעיה היה מערכות בטיחות מתקדמות שיודעות להצביע גם על הנתונים אחורה.

כמובן שלפחות בעינינו ובעיני מומחים אחרים בתחום, הדבר הטוב ביותר לעשות הוא למנוע את התאונה בזמן אמת, מערכת שמתריעה לנהג או אפילו בסביבתו, אבל גם האפשרות לדעת ולהכיר את נקודות התורפה או את הנקודות החמות במרחב העירוני כי המרחב העירוני בעצם הוא זה שנהיה הכי מסוכן היום. מבחינת נתונים שלקחתי מעיתון "מגמה" שנראה לי שפורסם באחד מהדיונים האחרונים של הוועדה, כאמור הפתרון שהמערכות האלה יודעות לתת, שוב, יש מגוון של מערכות כאלה בחוץ, חלק מגיעות ישירות מיצרן הרכב, חלק אחרות ניתנות בהתקנה מקומית. הניסיון שלנו מלמד מההצלחה של הפתרון הזה, שזה עובד בגלל הדואליות של הפתרון. קודם כל מניעת התאונה בזמן אמת, פעם שניה ניתוח והבנה של הכמעט תאונה. בעצם כל איפה שהייתה התרעה ונמנעה תאונה, טרם כניסת מערכות כאלה היה בעצם כמעט תאונה או תאונה בפועל לצערי. תודה. 

<אליעזר אלג'ם:>
אני יכול לשאול שאלה? כשאתה מדבר על דו גלגלי או הולך רגל אתה מתכוון שאו הולך הרגל או הרוכב ישאו איזה מכשור אלקטרוני או על נהג המכונית?

<היו"ר חמד עמאר:>
לא, הוא מתכוון לנהג המשאית שיהיה לו - - -

<אליעזר אלג'ם:>
אז אפשר להכניס לתוך המשוואה הזאת גם רוכבי אופניים. 

<רועי שטאנג:>
דו גלגלי, חד משמעי.

<היו"ר חמד עמאר:>
הוא מתכוון לדו גלגלי, גם אופניים וגם אופנוע.

<אליעזר אלג'ם:>
אמרת דו גלגלי ורוכבי אופנועים.

<רועי שטאנג:>
אז סליחה, יכול להיות שלא שמתי לב. הכוונה הייתה להולכי רגל, רוכבי אופניים ורוכבי אופנועים.

<היו"ר חמד עמאר:>
דו גלגלי. יוסי עמרם בבקשה.

<עמי רוטמן:>
אחת ההצעות אגב שהעברנו לוועדת התיאום לתעבורה שאמרנו, נושא 4, התקנת מערכת המתריעה מפני הימצאות כלי רכב והולכי רגל בשטחים מתים בצדי הרכב. זאת אומרת זה גם כבר בצנרת לכיוון חקיקה, אני מקווה שזה יעבור.

<היו"ר חמד עמאר:>
יש לנו נתונים מהמשטרה, מהרשות הלאומית לבטיחות בדרכים כמה כאלה תאונות משטחים מתים נגרמות בשנה?

<עמי רוטמן:>
אפשר להיכנס לרזולוציות ולבדוק.

<היו"ר חמד עמאר:>
כי ברגע שיש תאונה כזאת הנהג אומר "היה בשטח מת", - - -

<קריאה:>
לרוב באמת מדברים על איזו שהיא תגובה של "הוא בא משום מקום" או "לא ראיתי אותו", זה בדיוק מה שלפחות אנחנו מצליחים לפלח את התאונות מהסוג הזה.

<היו"ר חמד עמאר:>
יש למשטרה נתונים על הנושא הזה?

<עדי זלדס:>
אלה נתונים שמאוד קשה לכמת אותם. צריך לנבור בתיקים ולעבור דבר דבר, וגם מאוד קשה להסיק מזה שאכן מדובר ב- - -

<היו"ר חמד עמאר:>
המשטרה ברגע שקורית תאונה קטלנית, אין בדיוק את הניתוח של כל תאונה ותאונה ממה נגרם, איך נגרם?

<קריאה:>
יש, אדוני. יש הכל.

<היו"ר חמד עמאר:>
בסוף כל חודש לא מסכמים, מסיבה של טלפון נייד, אם זה סיבה של משאית של שטח מת, אם מסיבה טכנית? אין סיכום של סוף כל חודש וכל רבעון וכל שנה מה קורה?

<עדי זלדס:>
יש ניתוחים לפי כל מיני נתונים, הנושא של שטח מת לא מוכר כנתון בפני עצמו. אנחנו לא מנתחים אותו כמו נתונים אחרים. אני לא יודעת עד איזו רזולוציה יש לנו את זה, אני צריכה לבדוק.

<היו"ר חמד עמאר:>
אני דווקא בנושא הזה לא רק בשטח מת, צריך להיות סיכום של כל רבעון מה סיבות התאונות, כל תאונה קטלנית צריך להיות לה ניתוח עמוק. מכל הגורמים המצויים. בבקשה.

<יוסי עמר:>
אני מנהל פורום חברתי למען זכויות האדם וצדק חברתי. אדוני היושב ראש הנכבד ונכבדיי, אני פעיל חברתי וגם איש משטרה בעברי בפועל, וממשיך בהתנדבות נכון להיום וגם ממשפחה שרובה אנשי בטחון ומשטרה לכן היה לי מאוד חשוב להשתתף בדיון הזה כי השתתפתי גם בדיונים קודמים בנושא בטיחות בדרכים וקטל בדרכים. גם לשמוע במה מדובר וגם לומר את דבריי. 

אני אגיב על דבריך אדוני הנכבד, כן, במשטרה הכל מתועד והכל נרשם ובקלות אפשר לפנות למשטרה לאגף התנועה ולדרוש מהם תמצית לכל האירועים שקרו בכל שנה והם ישמחו למסור. זה מידע שלי ומנסיוני כאיש משטרה. לכן באתי לומר, שמעתי את הדברים, אני מברך על כל מה ששמעתי ועל הדיון הנכבד הזה, ואני בעד כל דבר שיש בו הצלת נפשות, אבל יש עוד שני דברים חשובים ולא בעלמא אני מדגיש אותם, כי היו דברים בעולם ויש. הרי ידוע לכולנו שאנשים שנהרגים מתאונות הדרכים בכל שנה, יותר מכל האנשים שנהרגו במלחמה אחת אפילו מהמלחמות שעברו עלינו במדינה הזאת. לכן שני דברים, נושא התקינות ונושא האכיפה.
תקינות, חובה לוודא שכל מערכת בטיחות ומכשיר מוצהר עליו על ידי משווקי כלי הרכב בארץ, שיהיה תקין ומאושר על ידי משרד התחבורה בכל רכב, ברכבים החדשים או על ידי מורשה מטעם משרד התחבורה, והדבר השני, נושא האכיפה החשוב, שאני גם דיברתי עליו וגם שמעתי עליו בדיונים קודמים, מזה כשלוש שנים ואפילו יותר, נושא הגדלת תקציב משטרת ישראל בכדי שירכשו ניידות משטרה ולגייס כח אדם למשטרה. לא יעלה על הדעת שמזה כשלוש שנים אני מדבר בוודאות ועשיתי תחקיר שמסרתי גם לוועדת הכלכלה ולגורמים נוספים, מעל שלוש שנים, 96 ניידות של משטרת התנועה לכל הארץ. השר לבטחון פנים לפני שלוש שנים הצהיר בוועדת הכלכלה שיגוייסו מאות שוטרים ויירכשו מעל 300 ניידות משטרה. נכון להיום שום דבר לא התגשם. אני לא מאשים את המשטרה, אני מאשים את משרד האוצר.

<היו"ר חמד עמאר:>
אני חושב שאתה לא מדייק בדברים שלך כי בוועדה האחרונה שאלתי את המשטרה ואת ראש אגף תנועה והוא אמר שמה שהבטיח השר קיבלנו ואנחנו בדרך הנכונה,

<יוסי עמר:>
לא הכל כנדרש, אדוני הנכבד.

<היו"ר חמד עמאר:>
אנחנו גם ידענו שאנחנו לא נקבל את הכל אבל אני חושב שאנחנו הולכים לפי ה- - -

<יוסי עמר:>
אני לא מאשים אותו, אני מאשים את משרד האוצר. או המדינה, מי שנותן את הכסף.

<היו"ר חמד עמאר:>
תשמע, זה סדר עדיפויות ואני חושב שנושא תאונות הדרכים, הנושא של משטרת התנועה, אנחנו הולכים לכיוון אחר בשנתיים האחרונות ואני מאמין שנמשיך בכיוון הזה.

<יוסי עמר:>
אבל תסכים איתי אדוני הנכבד, נושא האכיפה בדרכים חובה וחשוב מאוד. וללא כח אדם, ללא אנשי משטרה בשטח בלתי אפשרי - - -

<גבי בן הרוש:>
לא מספיק עכשיו עוד מיליונים שהם עשו? מה אתה רוצה. 900 מיליון עשו רק מדו"חות.

<היו"ר חמד עמאר:>
גבי תודה רבה. אני מאוד מודה לך על העזרה שלך.

<יוסי עמר:>
אני חייב להגיב על הנושא הזה. הכסף מהדו"חות הולך למשרד האוצר, לא למשטרת ישראל. 

<היו"ר חמד עמאר:>
אתה לא מחדש לנו שום דבר בנושא הזה שכסף הולך לאוצר. כולנו יודעים את זה.

<יוסי עמר:>
האוצר לא נותן למשטרה תקציב.

<גבי בן הרוש:>
מה עושה המשטרה חוץ מלרשום דו"חות? אני שואל אותך.

<יוסי עמר:>
הם שומרים על החוק והסדר.

<היו"ר חמד עמאר:>
תודה רבה גבי.
<גבי בן הרוש:>
גם הפקח רושם לי דו"ח בעירייה.

<היו"ר חמד עמאר:>
גבי אתה טועה בנושא הזה, אני חושב שהמשטרה עושה עבודה טובה בנושא האכיפה בשנתיים האחרונות. אנחנו רואים גם את זה בתאונות הבין עירוניות. אנחנו גם מרגישים את המשטרה יותר בכבישים הבין עירוניים ואני אמרתי את זה, אני דווקא הכי, אני אומר לכם, אני חושב שהעלית שתי נקודות מאוד חשובות, אני לא יודע מי יכול לתת תשובה לנקודה הראשונה על התקינה של כל הרכבים שנכנסים, בטח שמשרד התחבורה מעורב בנושא התקינה ונמצא איתנו כאן מנהל האגף. אז כל רכב שנכנס למדינת ישראל, כל רכב שמאושר, כל המערכות שנמצאות פה זה מקבלים תקינה של משרד התחבורה או איך זה הולך? כל המערכות שיש, עכשיו קניתי אוטו חדש, ראיתי שם שרשמו מערכות מכאן עד הודעה חדשה. אני לא מבין אם הכל מאושר על ידי משרד התחבורה, איך זה הולך, אני לא מבין בזה?

<משה ויצמן:>
כל רכב שנכנס למדינת ישראל, כל רכב, חייב לעמוד בדרישות מחמירות. אנחנו במשרד התחבורה מקבלים גם רכבים אמריקאים שנבנים בתקינה אמריקאית וגם רכבים שנבנים בתקינה אירופאית. פה בארץ אנחנו מתאימים את הדרישות בהתאם לדרישות שקיימות בעולם וזה התקנים הכי מחמירים. כל רכב שנכנס חייב לעמוד בדרישות האלה. אין פספוסים בזה. גם ביבוא אישי הרכבים עוברים בדיקה.
<היו"ר חמד עמאר:>
כל רכב ביבוא אישי שמגיע לארץ אתם בודקים אותו לפני שמקבל אותו ה- - -

<משה ויצמן:>
אנחנו בודקים מסמכים, מוודאים שהוא עומד בדרישות, אין דבר כזה שמגיע - - -

<היו"ר חמד עמאר:>
מי בודק? דרך משרד הרישוי או איך?

<משה ויצמן:>
בדרך כלל יש לנו - - -, תלוי ברכב, אבל לפני זה הוא עובר בדיקה של כל הטפסים שהם מתאימים לדרישות. הוא חייב להצהיר - - -

<היו"ר חמד עמאר:>
הוא עובר גם בדיקה פיזית?

<משה ויצמן:>
הם עוברים דרך מכוני רישוי.

<היו"ר חמד עמאר:>
תודה רבה. גבי תורך לדבר עכשיו. המשטרה דיברו, אני רוצה לשמוע אותם.

אני אתייחס.

<גבי בן הרוש:>
טוב מאוד, שהמשנה תשמע מה שיש לי להגיד. אני אתייחס למה שאמרת בנושא הדו"חות, בנושא האכיפה אדוני. אני מוביל, והרשות הלאומית פה עדה ומשרד התחבורה, את המהלך הזה שתהיה אכיפה אמיתית ושתוקם יחידה מיוחדת מ-2002 בכמה וועדות העליתי את הנושא הזה. הוקמה יחידה. המדד להורדת תאונות דרכים זה לא הכמות של הדו"חות. אני מצטער. תבוא אלי למשרד אני עמוס בדו"חות שאני עובר עליהן יום יום, אני יכול להראות לך אותם פה, של חוסר ידע בסיסי של שוטר, ידע בתקנות. אני כבר לא מדבר ידע על מטענים נוסעים ומסוכנים. לא עוברים שום הכשרה ואם המדד הוא לרשום דו"חות, יש לנו את זה ברשויות. מה מלמדים את הפקחים? לקום בבוקר ולנסוע עם המכשיר ולהתחיל לרשום דו"חות ולצלם.
<יוסי עמר:>
תפריד בין פקח לשוטר.

<גבי בן הרוש:>
לא, אני לא מפריד.

<היו"ר חמד עמאר:>
אנחנו לא מתווכחים כאן. כל אחד קיבל זכות דיבור, אני רוצה לשמוע את גבי עכשיו.

<גבי בן הרוש:>
אני לא מפריד, אני רוצה שוטר מקצוען שיודע את העבודה כדי למנוע את התאונה הבאה. לא על רישום דו"ח, ויש לי מה לעשות, נהייתי מדור ארצי, מאיר יעיד, מדור ארצי שכל העולם פונה ואני מתחיל להתכתב ולבטל דו"חות או בתי המשפט עמוסים. זה בנושא של המשטרה. 

אדוני, יצאת ולא היית כאן, מנהל האגף אמר שהולכים במסע פרסום ולעודד את אותם האמצעים החדישים, מערכות ההתראה המתקדמות בעולם להכניס אותן לישראל ושהמדינה תסבסד ותממן את זה.

<משה ויצמן:>
רכבים משומשים.

<גבי בן הרוש:>
לרכבים משומשים. עברתי את החוויה הזו אדוני, ישבנו פה בוועדות, חוקקו תקנה מ-2012 להכניס את המובילאיי, והעיתונים היו מלאים מתחילת 2017 שהמדינה תממן ב-100 ו-200 מיליון שקל את המערכות האלה. אני התנגדתי לא בגלל שאני לא רוצה מערכות בטיחות, כי המערכת הזאת - - -

<היו"ר חמד עמאר:>
התנגדת כי בסופו של דבר זה ייפול עליך.

<גבי בן הרוש:>
לא. אני האחרון שמישהו יאשים אותי שאני לא בעד בטיחות ומוביל אותה במשך השנים. נושא הורדת משקל וכל הדברים האלה, אני הובלתי את זה ב-20 השנים אחרונות, לא אף אחד אחר. בניגוד לחברים שלי. כי ידעתי שאנחנו מסכנים את עצמנו ואת הציבור. 

מה שקרה עם מובילאיי, הכניסו מערכת שהיא צפצפה. המערכת שבאמת בולמת לא קיימת. זה לגבי 2012. הובטחו והיו פרסומים בעיתונים, חברת הכנסת שיצאה מפה ושאלה, לא קיבלנו נכון להיום שקל. הצהרות היו. התקנו את המערכות מ-2012, אחת הבעיות לרשות אני אומר וגם למשטרה, מה שהציגו פה לגבי הגרף של הירידה, האם מי שעושה מחקר באותה מעורבות של הרכב הכבד והאוטובוסים, אם מותקנת או לא מותקנת מערכת. זה חשוב לדעת כי אחרת הנתונים מטעים. אנחנו מדברים כללית.

<היו"ר חמד עמאר:>
אני חושב שיש לנו את הנתונים האלה.

<גבי בן הרוש:>
לא עם המערכת. המשטרה בחקירה שלה לא קובעת או אותו חוקר תאונות לא מאשים את הנהג, הפרקליטות מאשימה, לא קובעים - - -

<היו"ר חמד עמאר:>
אין לנו נתונים אם באותו רכב כבד שעבר תאונה יש או אין מערכת?

<גבי בן הרוש:>
אני אגיד לך יותר מזה, אדוני. אנחנו באים לטסט עם רכב חדש שמותקנת בו מערכת וולבו משבדיה, הוא בא לעמדה מס' 1 לטסט, אומרים לו "תביא לי אישור של ההתקנה" רשום ברישיון. זה מוטמע מחו"ל. הוא יסע לחו"ל להביא לכם את האישורים? זאת אומרת שיש פה סתירה. ואגב, דורשים מאיתנו תוספת על הבדיקה הזאת בטסט. זה לא רק שהתקנת את המערכת. כל אחד עושה עלינו סיבוב והכל בסוף זה כסף.

אדוני, לגבי המערכות. אמר חברי, אני גם רוצה ללכת לייצר, כנראה אולי אני אתחבר אליך, כי אם אני אקח את האוטובוסים ואת המשאיות היום, אני חושב שנהפכנו להיות די.ג'יי, אני יכול להופיע איתם באולמות. יש לנו ככה, מערכת שמצפצפת שאני מפעיל BTO, להפעיל את המנוף או את האייבר. מצפצפת. אתה נוסע רברס מצפצף לך. מערכת סטייה, הכל מצפצף. אנחנו מלאים מערכות ולצערי בדבר הכי חשוב, ומי כמוך, ישבת ודיברנו על זה כבר מספיק ישיבות, בגורם האנושי, זה שמפעיל את המערכות אנחנו צריכים להשקיע, בנהג הזה. הוא מתחיל מבית הספר, הוא לא עובר, אנחנו עדיין בתקופת הלימוד לפני 50 שנה, לא התקדמנו לשום מקום, מורי נהיגה לא עוברים הכשרה 30 שנה לרכב כבד ואוטובוסים. אנחנו מייצרים נהגים לכביש בלי שנותנים להם את הכלים.
אדוני, גם כשאני מחליף את הסמרטפון או את האייפון, אני מתחיל ללמוד אותו תוך כדי. הטכנולוגיה קיימת, אנחנו מקבלים את האוטובוסים ואת המשאיות. מקבלים אותם ברמה הכי מתקדמת ומשלמים 120,000 יורו על כל משאית ואוטובוס 1,200,000. אבל בגורם האנושי, אדוני, עם כל הכבוד, אנחנו שומעים פה הצעות מפה עד הודעה חדשה, ואנחנו כן מתקדמים עם הנושאים האלה, אז המדינה לא מממנת לי כלום, כמו שאני אוהב ומעריך אותך, אתה אחד האנשים ההגונים שאני מכיר - - -

<היו"ר חמד עמאר:>
אתה רוצה להגיד לי מה שהתקינו ומה ששמענו ומה שקראנו בעתון שהמדינה משקיעה 200 מיליון שקל בכל המערכות.

<גבי בן הרוש:>
שקל לא קיבלנו ושאלתי את ישראל כץ, בוועדת הכלכלה, מדוע לא קיבלנו, אמר "כי התווכחתם". מה הקשר? התקנו למרות ההסתייגות שלנו כי המערכת לא אקטיבית, היא לא בולמת. ברכבים החדשים שקנינו, אוטובוסים ומשאיות, וואלה, שווה כל שקל להשקיע כי היא מערכת אקטיבית. המערכות האלה מצפצפות, אני אומר לך ואני יודע את זה מנהגי אוטובוסים בדרום, הם משתיקים את המערכת. זה מצפצף ומשגע אותם. ויותר גרוע, מתחילים להתרגל פסיכולוגית שזה מצפצף. מתחילים להתרגל. אבל אם יש לך מערכת שהיא באמת בולמת והמדינה תעודד ותבוא ותגיד לא בהצהרות אלא בעשייה, אין לנו מס קניה אגב, אנחנו לא משלמים מס קניה לאוטובוסים ומשאיות. עשיתי את הפטור הזה עוד בהחזר בלו על הסולר לפני מספר שנים. אבל ההצהרות לחוד והמעשים לחוד. הראיתי לחבריי מהרשות פרוטוקול דיון בוועדה פה מ-2008 על הגורם האנושי.

<היו"ר חמד עמאר:>
מה שאתה אומר ומעלה העליתי אותו יותר מפעם אחת ואנחנו באותה דעה. בגורם האנושי, בנושא של למידת נהיגה, אין לנו שום שינוי ולא שינו שום דבר. נהג יכול לעלות וללמוד אותם דברים שלמדו לפני 40 שנה, כי אותו מורה שלימד לפני 40 שנה יכול לעלות היום וללמד אותך ואותה תפיסה, בלי שום מערכות חדשות, בלי שום השתלמות, אף אחד לא מחייב אותו בהשתלמות. תתקנו אותי אם אני טועה.
<גבי בן הרוש:>
לא, יש השתלמות אדוני. חמש שעות פעם בשנה למורה נהיגה, אבל על מה ההשתלמות? שעתיים וחצי הטרדה מינית ושעתיים וחצי כניסה לצומת. מורה הנהיגה איתי בקשר. אני מרצה גם לאותם אנשים, לא עוברים, טכנולוגיה גם ברכב פרטי וגם ברכב כבד והאוטובוסים התקדמה ואלה שאמורים לקדם את התלמידים, הם עדיין נמצאים 50 שנה, עם כל הכבוד, אני מעריך מאוד את מה שאתם חושבים ורוצים, אבל אנחנו לא הגענו לאותם אלה שבעצם בצעד הראשון מלמדים את הילדים שלנו איך לעלות על הכביש.

<היו"ר חמד עמאר:>
תודה רבה.

<עמי גור:>
רק דבר אחד, קודם כל אתה צודק, זה תהליך ארוך, עדיין אותן מערכות שמצפצפות, הוכח - - -

<היו"ר חמד עמאר:>
אין קשר בין מה שהוא אומר למה שאתה אומר. הוא מדבר על נושא הכשרת נהגים ואתה מדבר על מערכות חדשות, אז אין סתירה בין אחד לשני.

<גבי בן הרוש:>
הלימוד וההכשרה.

<עמי גור:>
נהדר, רק המנגינה עצמה, לגבי המערכות שמצפצפות, עדיין הוכח שמערכות שמצפצפות מורידות את שיעור תאונת הדרכים בצורה דרסטית. בוא ניקח את חגורת הבטיחות גבי, למשל. היום כשאתה נכנס לרכב זה צפצוף, נורא פשוט, כל אחד שנכנס לרכב מה שהוא עושה לפני שהוא מניע הוא חוגר את עצמו בחגורת בטיחות.

<היו"ר חמד עמאר:>
תודה. אני רוצה לשמוע את ארגון חברות הסעות, הם נמצאים כאן?

<גבי בן הרוש:>
לא הם לא נמצאים פה. ברשותך אדוני חשוב לי להעיר את ההערה הזאת, יש את תיקון 118, היום הוא כבר 120, זה היה פעמיים בוועדת שרים וזה נדחה, על הנושא של ההכשרות. זאת אומרת שימו לב, אנחנו מקדמים פה הרבה בוועדות, - - -

<היו"ר חמד עמאר:>
אבל בנושא ההכשרות אנחנו עדיין - - - נכון. מכון התקנים נמצאים כאן? בבקשה.

<יואל בר גיל:>
אין לי מה להעיר בנושא שדובר כאן כרגע.

<היו"ר חמד עמאר:>
בקשר לבדיקות המערכות.

<יואל בר גיל:>
בדיקות של המערכות, אנחנו לא בודקים אותן. הרכבים שמגיעים מחו"ל מגיעים עם המערכות.

<היו"ר חמד עמאר:>
עם תקינה של חו"ל.

<יואל בר גיל:>
זה בתקינה, זה לא עובר דרך מכון התקנים וזה אישור של משרד התחבורה, המערכות האלה. אם מביאים חלקי חילוף לרכבים האלה וזה חלקי חילוף שלא מתערבים בפעולות של הרכב, לא מחוברות לקנבס, מערכת המחשוב של הרכב, אלה אנחנו נותנים, בדרך כלל אנחנו נותנים להם - - - כי התקנים הרשמיים לא חלים עליהם. מערכות שמתחברות לרכב, אנחנו לא מטפלים בהן, זה עובר למשרד התחבורה. זה נכון להיום.

<היו"ר חמד עמאר:>
אני זוכר שכשאני נכנסתי לכנסת רציתי לקדם הצעת חוק שיהיו חיישנים לרכב כבד מקדימה ואז אמרו לי אין תקינה עדיין ועד היום לא קידמנו את החוק כי אין תקינה. אז מתי אתם מתערבים ומתי אתם לא מתערבים? וגם אותו דבר היה לנו עם הינשופים, לקח שמונה שנים עד שהתקינו את התקינה.

<יואל בר גיל:>
הינשופים זה משהו אחר, הינשופים יש להם תקינה, יש להם תו תקן והם בפעילות ואני מקווה שזה יוריד בהרבה את התאונות.

<היו"ר חמד עמאר:>
כן. בכל מקרה לקח שמונה שנים.

<יואל בר גיל:>
נכון. אבל שוב, לגבי מערכות ההתראה שברכב כמו חיישני רברס או מקדימה, הם עוברים בדיקה במכון התקנים אבל רק מהבחינה הזאת שהם לא משפיעים על מערכות הרכב, זאת אומרת שלא משפיעים לרעה.
<היו"ר חמד עמאר:>
אם מתקינים אותם בארץ?

<יואל בר גיל:>
כן. כשמגיע מותקן בארץ, כמובן. מה שמגיע מותקן ברכב זה לא עובר דרך מכון התקנים.

<היו"ר חמד עמאר:>
לא עובר דרך מכון התקנים שום דבר ממה שמגיע מחו"ל. אתם מסתמכים על התקינה של - - -

<יואל בר גיל:>
לא, לא אנחנו.

<היו"ר חמד עמאר:>
משרד התחבורה מסתכלים על התקינה של ה - - -

<יואל בר גיל:>
כן.

<היו"ר חמד עמאר:>
אוקיי. אני רוצה לשמוע קצת את המשטרה, לקבל נתונים לראות איפה אנחנו עומדים, איך מיישמים את התקנות האלה, איך אתם בודקים אם במשאית באמת, אם היא מחויבת בתקינה נמצאות המערכות או לא, האם אתם בודקים את זה, עלתה טענה שהשוטרים מגיעים לרכב ועושים דו"חות בלי להכיר את התקן בכלל. 

<עדי זלדס:>
קודם כל בהיבט של מה שנאמר קודם על נושא המשאבים, המשטרה באמת הייתה זמן ארוך בתת משאבים וזה בא לידי ביטוי באמת בנוכחות ובבולטות וביכולת ההרתעה שלה בדרכים. בשנה-שנתיים האחרונות קיבלנו את האמצעים, גם כח אדם, גם ניידות ואנחנו נמצאים עכשיו בתהליך של תכנית התעצמות, מתחילים לראות כבר בשטח, שוטרים שנקלטו עכשיו נמצאים בתהליך הכשרה, לאט לאט נראה אותם יותר ויותר בשטח. זה בא לידי ביטוי גם בצירי המיקוד שבהם אנחנו נמצאים, אם עד עכשיו היינו ב-20 צירים עיקריים, אנחנו הולכים להרחיב אותם ב-2018, ככל שיש יותר שוטרים נוכל להרחיב למקומות נוספים שאנחנו מסמנים אותם כמועדים לתאונות דרכים.

האכיפה שאנחנו עושים היא אכיפה בדגש על עבירות מסכנות חיים ובריונות. הרבה אכיפה נעשית בתחום של היסח הדעת, טלפונים סלולאריים, ופה אנחנו משתמשים במגוון אמצעים יצירתיים, גם אכיפה גלויה גם אכיפה סמויה. מצלמות חדשות שאנחנו מכניסים עכשיו, צילומים מכל מיני מקומות וזוויות. הכוונה פה באמת לייצר הרתעה ולמנוע את המצב הזה של אנשים שמשוחחים בטלפון. אנחנו כמשטרה מקדמים בברכה כל מערכת בטיחות, אקטיבית, פאסיבית, כל דבר שיוריד את היסח הדעת של הנהג מהדרך. אנחנו בעצמנו בתוך המשטרה גם מותקנים לנו בתוך כלי הרכב אמצעים כמו הקופסה הירוקה, מובילאיי, עכשיו מתוכנן פיילוט לנושא של מערכת לבדיקת הירדמות הנהג שמתריעה אם הנהג מתחיל להירדם, זה נותן התרעה, עוד צפצוף ברכב אבל צפצוף מציל חיים.
<היו"ר חמד עמאר:>
זה במשטרה?
<עדי זלדס:>
מתכננים פיילוט.

<גבי בן הרוש:>
מרוב צפצופים שיש לנו אנחנו לא יכולים להירדם כבר.

<עדי זלדס:>
כן. אז מתכננים פיילוט בעניין הזה, אני לא יודעת להגיד מה המצב העדכני שלו. לגבי חקירת תאונות דרכים, אני מוכרחה להגיד שלא באתי לפה עם נתונים, אם יש שאלות ספציפיות אשמח לבדוק את זה.

<היו"ר חמד עמאר:>
חשוב מאוד, כל תאונת דרכים, אני תמיד מזכיר את זה עם כל הגורמים המקצועיים מעורבים בה, זה נושא, ואנחנו יודעים, אם הסיבה היא תשתיות, אם זה הגורם האנושי, אם בגלל שטח מת של המשאית נגרמה התאונה ואותו ילד נדרס על ידי נהג האוטובוס או נהג המשאית, אם אותו אופנוע שנכנס למקום ונהג המשאית בכלל לא ראה אותו ואז סטה קצת שמאלה ועלה עליו.

<אליעזר אלג'ם:>
עד כמה שאני יודע יש אפשרות אחת לבוחן, סיבת תאונה אחת, לא כמה.

<עדי זלדס:>
לא, יש עוד מקומות לתאר את הדברים האלה. נכון שיש סיבה עיקרית אבל יש גם עוד מקומות שהוא יכול לתאר את הסיבות הנוספות, זה לא מקבע אותו. כל תאונת דרכים עם נפגעים נחקרת על ידי המשטרה ובפרט כמובן לעומק תאונות קטלניות וחמורות, אין פה שאלה. נבדקים גם היבטים של תשתית והיבטים סביבתיים, תאורה, מזג אויר, הכל נבדק מסביב בהקשר לתאונה הזאת.

<היו"ר חמד עמאר:>
נושא נהגי האופנועים, העלייה שהייתה אצלם זו עליה מטורפת, גם עם הולכי רגל שנים רבות אנחנו מושכים את זה, שנה אחרי שנה, כל הנושא של הולכי הרגל. לכן מאוד חשוב בדברים האלה שנסיק מסקנות ונדע איך אנחנו יכולים להתמודד עם הנושא הזה. פרסום של הרשות הלאומית לבטיחות בדרכים אם אני לא טועה, עם הטלפונים שחוצים איתם את הכביש וגם נתונים של ילדים שחוצים, להגיד לכם, אני נתקל בזה כל יום, איפה שאני מסתובב. אנשים היום חוצים את הכביש במעבר חציה, לא מסתכלים על הנהג, לא מעניין אותם אם הנהג שם לב אליהם, לא מעניין אותם שום דבר. חוצים את הכביש כשהם מדברים בטלפון ולא מעניין אותם שום דבר.

<עמי רוטמן:>
לפעמים גם לא במעבר חציה, גם הולכים עם הפלאפון ולא מסתכלים.

<גבי בן הרוש:>
הם עם מוזיקה באוזניות.

<היו"ר חמד עמאר:>
אני ניסיתי לקדם הצעת חוק וההתנגדות הייתה שאנחנו חודרים לפרטיות של האיש בזה שאנחנו אומרים לו "אל תדבר בטלפון, בוא תעצור" אנחנו לא רוצים לעשות דו"ח, רק להעלות את זה למודעות הציבור כמה זה מסוכן, כמה זה גורם לתאונות דרכים, כמה זה גורם לעליה במספר ההרוגים, אבל לא הצלחנו כי אנחנו חודרים לפרטיות של האדם הפרטי. אבל מה שאני שומע כאן וגם עם הצילומים, עם כל הדברים האלה, היום איש פרטי, אני עם הטלפון שלי אתה יכול להשתלט אצלי לא רק לשמוע מה אני מדבר, אתה יכול לדעת בדיוק איפה אני הולך ומסתובב, כל הנושא של הפרטיות היום עם כל הדברים החדשים, בעצם אין פרטיות יותר.

<גבי בן הרוש:>
אדוני לגבי מה שאמרת בהקשר לשטח המת עם האוטובוסים והמשאיות יש לנו בין 20%-30% שטח מת שאם עוקפים אותנו מימין אנחנו לא רואים. אנחנו התקנו ללא שום קשר לתקנה או חוק, חלק מהמשאיות התחלנו לשים שילוט לבקש מהאזרח "זהירות אל תעקוף אותי מימין" אבל גם כן הוא צריך לנהוג וזה היסח דעת, לקרוא שלטים.
<אליעזר אלג'ם:>
צריך לדעת לקרוא גם.

<גבי בן הרוש:>
והדבר היותר חמור זה בנושא הצמתים. נהגים גונבים את המסלול השמאלי, היה לי ויכוח עם המשטרה עד שלמישהו נפל האסימון שם. למה אנחנו גונבים את המסלול השמאלי כדי לקחת את הסיבוב? כי הרדיוס סיבוב עדיין במע"צ עם תכניות, עם התקנות משנת 1961. זאת אומרת אני בא עם משאית פול טריילר 1875, אני חייב לברוח בצומת, אחרת אני עולה על מדרכה ועל הולכי הרגל. עומד שוטר בצד השני של הכביש ועוצר את הנהג "למה גנבת את המסלול השמאלי" לזה אני מתכוון להכשרות ואני דרשתי ואני מבקש מהמשטרה גם בתיקים האלה, לבוא להאשים את הנהג זה בסדר, אבל לבוא להתריע על אותם המפגעים, וזה לא קיים בדו"חות לצערי.

<היו"ר חמד עמאר:>
תודה רבה. אנחנו רוצים לתת לדן. בבקשה.

<דן קדרון:>
תודה רבה כבוד היושב ראש.

<היו"ר חמד עמאר:>
אנחנו מכבדים אותך, אתה מגיע לכל דיון שקשור לתאונות דרכים בכנסת.

<דן קדרון:>
תודה רבה לכבוד היושב ראש, מנהלת הוועדה כולכם, רבותי, אני מתנו יד לחירש, נכים למען נכים. תראו, אני זכיתי לשרת כ-36 שנה בצבא, הרבה שנים במדור הכשרות ואני אומר את זה בהרבה מקומות, כמו שגבי דיבר על הנושא, אני רוצה לגעת בעוד משהו. תראו, כשמלמדים נכון זה עובד. כשאצלנו במדור הכשרות לימדנו את הנהגים בצורה הנכונה, יש הרבה נהגים שהיו אצלי, הם יצאו לשוק האזרחי, לרכב הכבד למפעלי תובלה, לכל מיני מקומות, ודיברתי עם המנכ"לים, אני בקשר, הם אומרים "דני אתה גאון" אמרתי "למה"? "הבאת לנו נהגים שמבינים. נהגים שעובדים שש, שבע שנים בלי אף דו"ח, בלי אף נזק". אז כבוד היושב ראש, הוועדה המכובדת הזאת שזאת הוועדה שמפה צריך לצאת כל העניינים. באמת כשמלמדים נכון זה עובד. כי אצלנו בצבא לא היו הרבה תאונות של כל מיני דברים ואצלנו פעמיים בשיחות הייתי בא, יום שישי עושה להם שיחה.

גם בנושא המשמעת צריך להחמיר. כי היום אדם עושה עבירה זה לא כל כך כואב לו. צריך להוריד אנשים שעושים נזקים, שהורגים אנשים, להוריד אותם מהכבישים. כי אנחנו לא יכולים, בשנה שעברה הגענו כמעט ל-400 הרוגים, אי אפשר יותר.

<היו"ר חמד עמאר:>
תודה רבה. יש עוד מישהו שרוצה להוסיף כי אני רוצה לסכם את הדיון. אני אתן לכבוד היושב ראש לסכם את הדיון כי אני צריך לצאת להצבעה. שיהיה לכם בהצלחה.

     (היו"ר יעקב אשר)
<היו"ר יעקב אשר:>
אני מתנצל, היו לי גם הצבעות וגם דיון שהייתי צריך לומר בו משהו. אני אקריא את הסיכום ואוסיף אחר כך. קודם כל אני מודה לכולם שהגיעו.
<גבי בן הרוש:>
מילה לפני הסיכום כי לא היית פה, חשוב לי כי פתחת את זה, אני לא אחזור על מה שאמרתי. בנושא המימון וההצהרות שהממשלה הצהירה לגבי אביזרי הבטיחות שאנחנו מתקינים, אני אומר לך, התקנו את המובילאיי שבלי המערכת האקטיבית עלה לנו בין 2,300-2,600 ליחידה, לא קיבלנו שקל מהמדינה. שקל לא קיבלנו.

<היו"ר יעקב אשר:>
העניין הזה מוצה פה?

<גבי בן הרוש:>
היו פרסומים בעיתונים שנקבל והכל, לא קיבלנו שקל מהמדינה.

<היו"ר יעקב אשר:>
אוקיי, אני קודם כל מבקש, אם זה מופיע בסיכום או לא, אני מבקש ממשרד התחבורה, אני רוצה תשובה על הטענות שהועלו כאן. הרי ברור דבר אחד, שאם אנחנו עושים מבצעים כאלה כדי לעודד את האנשים אם בסוף אנשים לא מקבלים את ההחזרים, אז אנחנו מאבדים גם את האינסנטיב. ובמקרה שלהם זה גם חובה אני חושב.
בכל מקרה צריך לשמור על המילה הכתובה ושנאמרה. אני מבקש לדעת, לקבל תשובות בעניין זה וגם אם הייתה טעות או משהו כזה זה בסדר, לקבל תשובות, התייחסות למה שנאמר על ידי גבי כשלא הייתי כאן, אני מתאר שהוא העלה את זה, התייחסות אלי בכתב ולמנהלת הוועדה, ואנחנו נראה שלא במסגרת הדיונים כאן, נטפל בזה ואם נצטרך נעלה את זה באחד הדיונים הבאים. בסדר משרד התחבורה?

<משה ויצמן:>
חשוב רק להגיד שלא הייתה הבטחה לתת לרכבים הכבדים הטבה. אכן היה משא ומתן מולם אבל לא הייתה הבטחה.

<היו"ר יעקב אשר:>
זאת אומרת שזה לא היה כחלק מהתקנות שהותקנו בעניין ההוא?

<משה ויצמן:>
אני מפריד בין הרכב הפרטי לרכבים כבדים. ברכבים כבדים זו תקנה מחייבת. הרי המשאיות או כל כלי רכב שמגיע לארץ לצורך עבודה הוא פטור כמעט מכל מס וגם הדלק שלו פטור ממס ולכן אין כמעט היטלים כספיים.

<היו"ר יעקב אשר:>
היו דיונים והוחלט שלא?

<משה ויצמן:>
כן.

<גבי בן הרוש:>
אני מצטער, יש לי את הפרוטוקולים, אני אשלח לכם אותם. הובטח לנו על ידי משרד התחבורה, אוקיי, אולי נלך באגרת הטסט, באגרת הרישיון, גם את זה לא קיבלנו. אני אשלח לך את הסיכומים.

<היו"ר יעקב אשר:>
אני אשנה רק את נוסח הדברים שלי. ראיתי את הסיכום, שלחת את זה לאיתן בזמנו והוא שלח את זה אלי וראיתי את הפרוטוקול אז. אני לא זוכר בדיוק מה כתוב שם. אני מבקש את ההתייחסות שלכם לגבי הבקשה של גבי שמייצג, יש בזה הגיון, יש בזה יתרון וגם אם זה חובה יכול להיות שצריך לעזור, אני רוצה את ההתייחסות הכוללת שלכם, זה אומר שאם זה לא באגרה, ברישיון, אז באגרה כזאת או אחרת, או מה אתם מתכוונים לעשות בעניין, כדי שנדע את העמדה שלכם. מותר לכם גם להגיד "לא מגיע להם, לא הולך לתת את זה" אוקיי? אנחנו נקיים את הדיון איך שנקיים אותו. רק אני מבקש את ההתייחסות שלכם כולל גם התייחסות לאותם פרוטוקולים שהיו באותן ישיבות מולם, התייחסות שלכם מה העמדה שלכם, תנו לי אותה בכמה שורות שנדע איפה אנחנו נמצאים, וכל עמדה לגיטימית.

<משה ויצמן:>
חשוב להבין שאנחנו מתעסקים שהמקום בו הרכבת כבר נסעה. אנחנו מדברים על רכבים מ-2012 ו-2015 כי ב-2015 הם חייבים להגיע ככה בילד אין מחו"ל.

<גבי בן הרוש:>
אז איך אתה מעודד עכשיו אותי כבעל רכב פרטי או לאשתי, אתה אומר לי "תתקין מערכת ברכב גבי, אני אחזיר לך את הכסף", איבדתי את האמון.

<היו"ר יעקב אשר:>
לא, גבי דקה.

<משה ויצמן:>
לרכב פרטי אני - - -

<גבי בן הרוש:>
זה מה שאתם אומרים, אתם רוצים לעודד, הוא אמר פה בדיון שרוצים לעודד את הציבור להכניס את המערכות האלה גם ברכב הישן. אז אני אומר, אם הבטחה א' לא קיבלתי, איך ב-ב' אני אקבל את הכסף?

<היו"ר יעקב אשר:>
גבי, סליחה שאני צריך להגיד את זה, יש הבדל בין משהו שנאמר או שהיה נראה שהולכים לעשות, לבין משהו שהוחלט ולא נעשה בסופו של דבר. לצערי, אני צריך לייצג כרגע את המציאות, אז אני לא מייפה אותה, אני אומר כמו שהיא. לכן אני בא ואומר, אני עדיין רוצה את ההתייחסות שלכם כולל ההתייחסות הזאת שמדובר כבר רטרואקטיבי שיכול להיות שבכלל זה לא רלבנטי לעשות את הדבר הזה. אני רוצה לדעת מה הייתה המחשבה, יכול להיות שאני גם אסכים אתכם ב-100% בעניין. זה אני מבקש מכם במכתב אלינו.

אני אסכם, בדיון הבא של הוועדה בנושא האופנועים מבקשים עדכונים ממשרד התחבורה על עבודת המטה שנעשית במשרד, על העידוד של התקנת אמצעי בטיחות באופנועים ומתן תמריצים לאופנועים (הקלה בקניה או דברים אחרים) כל רעיון אחר. הוועדה מבקשת שיהיה שיתוף פעולה מול האופנועים או הארגונים שמייצגים את האופנועים, אני לא יודע אם זה הארגון היחיד, יכול להיות שיש נוספים, כגון מועדון האופנועים הישראלי וכולי, ואני מבקש מהרשות הלאומית לבטיחות בדרכים להיות חלק מהעניין הזה, מהתכלול של הנושאים הללו, ואנחנו נעלה את זה באחד הדיונים הבאים של הוועדה כדי לדעת מה התכנית הממוקדת. 
כמו שאמרתי, יהיה לנו דיון על היפגעות של אזרחים ותיקים ועל אופנועים, אני רוצה לדיון ההוא להיות מוכן עם תכנית, עם מצגת מסודרת, מה אתם מתכננים לעשות בשנים הקרובות, משהו שהוא מקיף את הכל. הבנתי מהדברים שאמרת שנעשית עבודת מטה, אנחנו רוצים לראות גם את היצירה שלה, כי מי כמוך יודע שחלק גדול מהמסקנות שלהן יצטרכו להגיע לתקנות או להחלטות כאלה ואחרות כאן בבניין וככל שנתחיל אותן יותר מוקדם כך נוכל לסיים אותן.
הוועדה ממתינה לראות את הקמפיין הפרסומי שיעלה באמצעי התקשורת השונים על ההטבות שניתנות על ידי משרד התחבורה מטעם משרד התחבורה/הרשות ביחד ובשיתוף פעולה, לא על חשבון הרשות. אם זה משרד התחבורה זה מספיק, שמה בעצם המדינה באה ואומרת? רבותי, "הטבנו לכם, הכנסנו את היד לכיס כדי לעודד אתכם לקנות את המוצרים הללו ולאבטח את עצמכם, תעשו את זה" ונקבל דו"ח בעוד שלושה חודשים כי נתת לנו דו"ח של שלושה חודשים. אז בעוד שלושה-ארבעה חודשים נקבל דו"ח האם המגמה הזאת ממשיכה, האם היא מספיקה, ויכול להיות שזה כבר יהיה דו"ח שישקף את הקמפיין, לראות אם הקמפיין עבד נכון או לא, ואני מבקש ממשרד האוצר לשמור על ה-180 מיליון שקל האלה מכל משמר כי אני מקווה ובטוח שהם ינוצלו. ושלא בדיונים של סוף שנה או אמצע שנה פתאום מעבירים כי זה לא נוצל מספיק וכולי. אני מתנצל בפני אלה שלא שמעתי אותם אישית, אבל חמד ייצג אותי. תודה רבה לכם, הישיבה סגורה.
<הישיבה ננעלה בשעה 13:40.>

